Kesilapan mudah hukum Zii Jia di Terbuka Malaysia
Oleh MUHAMMAD HELMEE RAMLI

30 Jun 2022, 7:37 pm
KUALA LUMPUR – Perseorangan lelaki No.1 negara, Lee Zii Jia menerima kejutan terbesar pada Kejohanan Badminton Petronas Terbuka Malaysia apabila tersingkir seawal pusingan kedua hari ini.
Pada perlawanan yang berlangsung di Arena Axiata, Bukit Jalil itu, Zii Jia terpaksa akur ditunjukkan jalan keluar selepas tewas 19-21, 21-19, 16-21 kepada pemain Indonesia, Shesar Hiren Rhustavito.
Meskipun menampilkan aksi cukup konsisten sepanjang perlawanan itu, namun beberapa kesilapan mudah yang dilakukan pada penghujung set ketiga menyebabkan pemain lawan mendapat mata percuma.
Bagaimanapun, Zii Jia menjelaskan, dia sudah mengeluarkan permainan sebenar pada pertemuan itu, namun masih belum mampu untuk menewaskan pemain yang menghuni ranking ke-26 dunia tersebut.
“Permainan Shesar cukup baik hari ini, sama seperti beberapa perlawanan terdahulu. Saya akui dia adalah lawan yang cukup sukar, jadi saya perlu terima kekalahan ini dengan hati terbuka.
“Dalam setiap kejohanan, saya sentiasa keluarkan segala-galanya termasuk Terbuka Malaysia. Memang adat permainan ada menang dan kalah tetapi saya tahu di mana tahap permainan sekarang,” katanya sejurus tamat perlawanan.

Sementara itu, Shesar mengakui, dia memanfaatkan setiap kesilapan mudah yang dilakukan Zii Jia pada penghujung set ketiga sehingga dapat menjarakkan diri dengan kelebihan 19-16.
“Saya sangat bersyukur dengan kemenangan hari ini kerana dapat mengeluarkan permainan terbaik saya. Sudah tentu saya gembira memandangkan sukar untuk menang dengan pemain tuan rumah di sini.
“Pada set ketiga, saya hanya fokus pada permainan sendiri kerana tidak mahu tertekan. Kemudian, saya lihat Zii Jia mula buat kesilapan mudah dan dari situ saya mengambil peluang untuk mengutip mata,” ujarnya.-KOSMO! ONLINE


143,630 saman dikeluarkan JPJ terhadap warga asing
Oleh MOHAMAD NAUFAL MOHAMAD IDRIS

30 Jun 2022, 8:36 pm
SHAH ALAM – Sebanyak 143,630 notis saman telah dikeluarkan kepada warga asing yang melakukan pelbagai kesalahan di bawah Akta Pengangkutan Jalan (APJ) 1987.
Timbalan Ketua Pengarah (Perancangan dan Operasi) Jabatan Pengangkutan Jalan (JPJ), Aedy Fadly Ramli berkata, jumlah tersebut melibatkan 136,448 warga asing dari tahun 2019 sehingga bulan Mei tahun.
“Bagi Selangor pula, sebanyak 6,851 notis saman dikeluarkan kepada 566 warga asing dalam tempoh sama.
“Kebanyakan kesalahan adalah tidak mempunyai lesen memandu termasuk lesen kenderaan motor dan kenderaan perkhidmatan awam,” katanya dalam Ops Pemandu Warga Asing (PeWA) di Seksyen 25, di sini, hari ini.
Mengulas berhubung Ops PeWA hari ini, beliau memberitahu sebanyak 714 buah kenderaan telah diperiksa dalam operasi bermula pukul 8 pagi hingga 5 petang.
Kata Aedy Fadly, hasil pemeriksaan mendapati 22 buah kenderaan disita selain turut mengeluarkan 132 notis saman.- KOSMO! ONLINE


Empat lelaki ditahan cuba sogok pegawai kanan polis
Oleh NOR AZIAH MAT NOH

30 Jun 2022, 8:47 pm
PETALING JAYA – Cubaan empat lelaki menawarkan rasuah sebanyak RM25,000 kepada pegawai kanan polis gagal apabila ditahan menerusi Ops Kontraban dijalankan di sebuah premis sekitar Kepong, semalam.
Difahamkan, operasi itu dijalankan Cawangan Perisikan dan Siasatan Khas (CPSK), Pasukan Gerakan Khas (PGK), Jabatan Keselamatan Dalam Negeri dan Ketenteraman Awam (JKDNKA) serta Suruhanjaya Pencegahan Rasuah Malaysia (SPRM).
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, salah seorang daripada suspek pernah ditahan di lokasi yang sama pada 16 Mac lalu dengan nilai rampasan berjumlah RM736,658.
“Dua lelaki tempatan berusia 40 dan 46 tahun itu telah ditahan ketika menawarkan sogokan berjumlah RM25,000 kepada pegawai kanan polis.
“Kita turut memberkas dua lagi suspek lelaki berusia 26 tahun dan seorang warga Sri Lanka berusia 30 tahun,” katanya dalam satu kenyataan di sini hari ini.
Sementara itu, pihaknya turut membuat rampasan 34,536 tin minuman keras jenis bir, 889 botol minuman keras jenis ‘liquor’, dua buah kenderaan pacuan empat roda dan wang tunai berjumlah RM42,157.

Jelas Noorsiah, nilai keseluruhan barang rampasan dianggarkan berjumlah RM1.22 juta.
Katanya, kesemua suspek kini ditahan reman di Ibu Pejabat Polis Daerah (IPD) Sentul bagi membantu siasatan di bawah Seksyen 135(1) Akta Kastam 1967 dan Seksyen 17(b) Akta SPRM 2009. – KOSMO! ONLINE


Peniaga diharap tidak lagi kenakan upah potong ayam
Oleh NUR NAZLINA NADZARI

30 Jun 2022, 7:50 pm
ARAU – Kementerian Perdagangan Dalam Negeri dan Hal Ehwal Pengguna (KPDNHEP) berharap peniaga tidak lagi mengenakan caj pemprosesan ayam kepada pembeli setelah harga siling runcit ayam standard baharu dinaikkan kepada RM9.40 sekilogram bermula esok.
Timbalan Menterinya, Datuk Rosol Wahid berkata, peniaga sebelum ini memberi alasan caj pemprosesan terpaksa dikenakan semasa harga siling RM8.90 kerana mendapat bekalan pada harga sama.
Katanya, tiada peraturan atau kesalahan berkaitan caj pemprosesan, namun pengguna juga perlu bijak memilih peniaga yang tidak mengenakan caj atau menetapkan caj lebih rendah.
Rosol Wahid (depan, lima dari kanan) bersama pelajar institusi pengajian tinggi yang menyertai Majlis Perdana Gerakan Pengguna Siswa di UiTM Arau, hari ini.
“Harga RM9.40 sekilogram dicapai setelah melakukan advokasi dan libat urus dengan pemain industri, persatuan pengguna dan juga Kementerian Pertanian dan Industri Makanan (MAFI).
“Secara keseluruhan, harga ini dipersetujui semua pihak yang terlibat. Kita tidak boleh beri harga yang murah sampai industri tidak mampu untuk mengeluarkan bekalan ayam,” katanya.
Semalam, kerajaan mengumumkan harga siling runcit ayam standard ditetapkan pada RM9.40 sekilogram sementara telur naik dua sen bagi setiap gred berkuat kuasa 1 Julai. – KOSMO! ONLINE


Anna-Mei Xing ‘gegar’ Terbuka Malaysia
Oleh MUHAMMAD HELMEE RAMLI

30 Jun 2022, 7:40 pm
KUALA LUMPUR – Kejutan terbesar pada Kejohanan Badminton Petronas Terbuka Malaysia dilakar beregu wanita No. 4 negara, Anna Cheong-Teoh Mei Xing apabila menyingkirkan gandingan utama Korea Selatan, Lee So Hee-Shin Seung Chan di pusingan kedua hari ini.
Pada perlawanan yang berlangsung di Arena Axiata, Bukit Jalil itu, Cheong-Mei Xing menunjukkan semangat juang tinggi apabila mencatat kemenangan tiga set 18-21, 21-12, 21-15 ke atas beregu No.3 dunia itu.
Beraksi di laman sendiri nyata menjadi kelebihan buat wakil negara itu selepas menyifatkan pergerakan angin di dalam gelanggang membantu kemenangan mereka ke atas So Hee-Seung Chan.
“Kami bermain di laman sendiri dan angin dalam gelanggang agak kuat sehingga menyebabkan beregu Korea tidak selesa, jadi kami gunakan kelebihan itu untuk catat kemenangan.
“Saya dan Anna (Cheong) banyak berbincag ketika di dalam gelanggang dan jurulatih juga minta kami menghantar bola ke belakang kerana bulu tangkis sering tersangkut di jaring,” kata Mei Xing selepas tamat perlawanan.
Dalam pada itu, dia juga mengakui mula mendapat keyakinan bagi menampilkan aksi sama menjelang pusingan suku akhir bertemu sama ada beregu Thailand atau Jepun esok.

“Bagi aksi suku akhir esok, kami perlu berikan fokus 100 peratus jika mahu hasilkan keputusan seperti hari ini. Apabila melangkah ke dalam gelanggang, peluang adalah 50-50 tidak kira siapa lawan kami.
“Apa yang paling penting adalah perlu yakin dan tampilkan kombinasi terbaik dalam permainan. Saya tahu masih ada peluang untuk kami tingkatkan permainan sendiri,” ujarnya.-KOSMO! ONLINE


12 kedai diarah tutup kerana promosi arak percuma kepada pelanggan nama Muhammad
Oleh KOSMO!

30 Jun 2022, 8:00 pm
JAKARTA – Polis Indonesia menahan enam pekerja bar di Holywings Kelapa Gading, Jakarta Utara atas kesalahan menghina agama Islam dalam mempromosi arak kepada pelanggan, lapor laman Thaiger News kelmarin.
Bar tersebut membuat promosi menawarkan minuman keras percuma kepada pelanggan bernama Muhammad dan Maria bagi meraih publisiti.
Muhammad yang merupakan nama Rasulullah adalah nama bagi ramai lelaki di Indonesia.
Penggunaan nama Muhammad dianggap sebagai menghina Nabi Muhammad terutamanya  apabila minuman yang ditawarkan adalah arak. Islam mengharamkan minuman keras.
Pihak berkuasa juga menutup 12 cawangan Holywings di ibu kota Indonesia, Jakarta dan merampas permit operasi rangkaian itu.
Holywings juga telah memohon maaf atas promosi itu dan berkata ia dicipta tanpa disedari oleh pihak atasan pasukan pengurusannya.

Pihak tersebut juga telah memadamkan siaran promosi itu di media sosial. Menurut laporan polis, pekerja-pekerjanya  membuat promosi itu dalam usaha untuk memenuhi sasaran jualan yang ditetapkan majikan.
Undang-undang melarang penghinaan agama Islam di Indonesia merangkumi perbuatan  memfitnah agama, memujuk seseorang untuk menjadi kafir, mengganggu upacara keagamaan atau membuat bising berhampiran masjid. – Agensi


Nenek 75 tahun terjun ke dalam Sungai Ganga
Oleh KOSMO!

30 Jun 2022, 7:30 pm
NEW DELHI – Seorang nenek berusia 75 tahun di Haridwar, negeri Uttarakhand, India tular di media sosial kerana terjun ke dalam Sungai Ganga dari atas sebuah jambatan, lapor laman berita India Today.
Wanita berusia 75 tahun itu berkata, semasa hendak terjun ke dalam sungai, dia memastikan agar tiada sesiapa mengekorinya kerana dia sudah lama melakukan perkara tersebut.
Meskipun paras air Sungai Gangga tinggi, dia berjaya berenang ke tebing sungai tanpa sebarang bantuan.
Warga emas itu ialah seorang perenang yang hebat dan telah melakukan acara terjun dari jambatan itu sejak kecil.
Pada kebiasaannya, mereka yang tinggal di kawasan  dikelilingi sumber air akan belajar berenang secara semula jadi. – Agensi


Pameran robotik pupuk minat pelajar terhadap STEM
Oleh JAMLIAH ABDULLAH

30 Jun 2022, 6:50 pm
ALOR SETAR – Kerajaan mengambil inisiatif menaik taraf Pusat Sains Negara Cawangan Wilayah Utara di sini dengan mewujudkan Galeri Pameran Robotik atau Cybernetics sebagai usaha memupuk minat pelajar terhadap sains dan sains tulen.
Menteri Sains, Teknologi dan Inovasi, Datuk Seri Dr. Adham Baba berkata, kerajaan memandang serius dalam usaha untuk meningkatkan minat pelajar terhadap bidang Sains, Teknologi, Kejuruteraan dan Matematik (STEM).
“Ketika ini, jumlah pelajar dalam bidang STEM adalah pada kadar 47 peratus dan sains tulen sebanyak 19 peratus.
“Bagi mengatasi masalah ini kita perlu meningkatkan penglibatan mereka dengan sains tulen. Angka 19 peratus sangat rendah yang mana kita kena bangunkan segera dalam menuju negara berpendapatan tinggi,” katanya pada Majlis Perasmian Galeri Robotik di sini hari ini.
Kata beliau, pameran sains seperti Galeri Cybernetics oleh Pusat Sains Negara itu diyakini bukan sahaja mampu memupuk budaya cintakan sains, malah meningkatkan minat terhadap bidang STEM.
Galeri Cybernetics berkeluasan 500 meter persegi itu mengetengahkan 16 bahan pameran dan bertemakan Cybernectis: Dunia Interdimensi Anda yang bakal memberi pengalaman menyeronokkan termasuk pengalaman berinteraksi dengan robot secara interaktif. – KOSMO! ONLINE


Ahmad Zahid nafi tuding jari ‘lepas tengkuk sendiri’
Oleh NORLIZAH ABAS

30 Jun 2022, 7:07 pm
KUALA LUMPUR – Datuk Seri Ahmad Zahid Hamidi menafikan di Mahkamah Tinggi di sini hari ini, beliau menuding jari kepada bekas Setiausaha Eksekutifnya, Mejar Mazlina Mazlan @ Ramly berhubung pembayaran kad kredit menggunakan cek Yayasan Akalbudi, demi ‘melepaskan tengkuk sendiri’.
Presiden UMNO turut menafikan cadangan Timbalan Pendakwa Raya Datuk Raja Rozela Raja Toran bahawa beliau berbohong di mahkamah sewaktu memaklumkan tidak mengetahui pembayaran kad kredit telah dijelaskan oleh Mazlina.
Bekas Timbalan Perdana Menteri pada perbicaraan lalu memberitahu Mazlina cuai kerana menggunakan cek Yayasan Akalbudi untuk membayar hutang kad kredit dan kecuaian itu diakui sendiri oleh bekas pegawainya.
Ketika disoal balas, Raja Rozela mencadangkan beliau yang sebenarnya mengarahkan Mazlina membayar hutang kad kredit mengunakan dana yayasan.
Ujar Raja Rozela, perkara itu tidak dinyatakan ketika percakapannya dirakam oleh pegawai Suruhanjaya Pencegahan Rasuah Malaysia (SPRM).
Raja Rozela: “Saya katakan kamu tidak beritahu sepatah perkataan pun kepada SPRM ketika kenyataan kamu direkodkan sebab kamu sendiri yang membenarkan Mazlina guna cek yayasan untuk membayar kad kredit itu?”
Ahmad Zahid: “Tidak setuju.”

Pada sesi soal balas, Ahmad Zahid juga tidak bersetuju dengan cadangan Raja Rozela bahawa beliau mempunyai peluang keemasan untuk menjelaskan kepada SPRM dan menafikan penglibatannya berhubung pembayaran kad kredit peribadi. – KOSMO! ONLINE


Pemandu maut, enam kanak-kanak 7 tahun cedera
Oleh NOR AZIAH MAT NOH

30 Jun 2022, 6:15 pm
SUNGAI BULOH – Seorang lelaki maut manakala enam kanak-kanak berusia tujuh tahun cedera apabila kenderaan pelbagai guna (MPV) dinaiki dirempuh sebuah lagi MPV jenis Proton Exora di Jalan Saujana Utama, di sini pada tengah hari tadi.
Pengarah Bomba Selangor, Norazam Khamis berkata, pihaknya menerima panggilan berhubung kejadian pada pukul 1.08 tengah hari sebelum enam anggota dari Balai Bomba dan Penyelamat (BBP) Bestari Jaya dikejarkan ke lokasi kejadian.
“Setibanya di lokasi, bomba mendapati berlaku kemalangan melibatkan dua buah MPV jenis Proton Exora dan Perodua Aruz.
“Kemalangan berlaku apabila kereta jenis Perodua Aruz yang dipandu seorang wanita bersama penumpang itu telah keluar dari simpang dan merempuh sebuah lagi MPV jenis Proton Exora yang dipandu seorang lelaki bersama enam murid sekolah rendah,” katanya dalam satu kenyataan di sini hari ini.
Keadaan lokasi kemalangan di Saujana Utama, Sungai Buloh tengah hari tadi.
Jelasnya, pemandu Proton Exora yang merupakan seorang lelaki tempatan berusia 52 tahun itu disahkan mati di lokasi kejadian.
Tambah Norazam, kesemua murid yang baru pulang dari persekolahan sesi pagi itu hanya mengalami kecederaan ringan dan telah dibawa ke Hospital Sungai Buloh bagi mendapatkan rawatan selanjutnya.

“Pemandu dan penumpang Perodua Aruz pula hanya mengalami kesukaran untuk bernafas tetapi tidak mengalami sebarang kecederaan turut dibawa ke hospital untuk pemeriksaan lanjut,” ujarnya. – KOSMO! ONLINE


Mat Kilau jadi Mat Maslan, entah kerja siapa
Oleh KOSMO!

30 Jun 2022, 6:10 pm
PETALING JAYA – Ahli Parlimen Pontian, Datuk Seri Ahmad Maslan menafikan poster filem Mat Kilau yang diedit menjadi Mat Maslan adalah hasil kerja beliau sendiri.
“Mat Kilau diedit jadi Mat Maslan. Mengedit ini entah kerja siapa. Saya post di sini untuk menafikan bukan saya yang edit.
“Apa pun, saya dah tonton Mat Kilau dengan keluarga. Filem sejarah Melayu yang paling hebat. Satu lagi ialah filem Hang Tuah lakonan P. Ramlee (yang berwarna) juga hebat, ” jelasnya di Facebook miliknya sebentar tadi.
Dalam pada itu, menjengah ruang komen media sosial Ahli Majlis Tertinggi UMNO itu, rata-rata orang ramai turut memberi sokongan kepada beliau untuk terus bersabar dengan fitnah yang dilakukan itu.
“Biarlah mereka Datuk. Dia orang terlalu banyak masa luang sebab itu banyak masa buat kerja macam tu, ” ujar Preety Dahlia.
“Akhir zaman ni Allah akan bayar ‘cash’ pada mereka yang suka memfitnah, ” jelas Melissa Zack.

“Orang ni tidak takut dosa datuk, mungkin kurang pendidikan agama, ” kata Aneef Anarki Aneef. – KOSMO! ONLINE.


Ganjaran untuk pemberi maklumat kes pencemaran alam
Oleh AMREE AHMAD

30 Jun 2022, 6:34 pm
PUTRAJAYA – Kementerian Alam Sekitar dan Air memang ada menyediakan insentif kepada individu yang tampil melaporkan kes pencemaran air sungai termasuk pelaku jenayah tersebut.
Menterinya, Datuk Seri Tuan Ibrahim Tuan Man bagaimanapun berkata, tidak ramai yang tahu mengenai perkara itu dan menyebabkan penjenayah alam sekitar semakin berani bertindak.
“Kita ada menawarkan insentif khas kepada mereka yang membuat laporan lengkap ada bukti sehingga dapat ditangkap penjenayah tersebut,” katanya pada sidang akhbar, di sini hari ini.
Terdahulu, beliau melancarkan Portal Pekerjaan Hijau hasil inisiatif agensinya, Malaysian Green Technology and Climate Change Corporation (MGTC) yang diaktifkan sejak Oktober 2021.
Ia telah dibangunkan secara bersama antaranya dengan pihak Kementerian Sumber Manusia, Pertubuhan Keselamatan Sosial serta Persatuan Syarikat Perkhidmatan Hijau Se-Malaysia.
Pada 10 Jun lalu, Ketua Setiausaha kementerian itu, Datuk Seri Dr. Zaini Ujang meminta masyarakat agar berani melaporkan insiden pencemaran sungai malah identiti mereka akan dirahsiakan. – KOSMO! ONLINE.


UMNO tiada kem Ahmad Zahid atau Ismail Sabri
Oleh SAFINA RAMLI

30 Jun 2022, 7:23 pm
GEORGE TOWN – Ahli Majlis Kerja Tertinggi (MKT) UMNO, Tan Sri Noh Omar menafikan parti itu kini berpecah kepada dua puak iaitu kem yang menyokong Datuk Seri Dr. Ahmad Zahid Hamidi dan kem Datuk Seri Ismail Sabri Yaakob.
Noh yang juga Menteri Pembangunan Usahawan dan Koperasi berkata, beliau yakin perbezaan pendapat yang berlaku dalam UMNO boleh diselesaikan dengan semangat kekeluargaan tanpa melibatkan anasir luar parti.
”Siapa kata ada kem, kalau dalam keluarga suami isteri pun ada berbeza pendapat, bapa dan anak pun boleh berbeza pendapat.
“Jadi dalam politik pun ada (beza pendapat), bagi saya ini perkara biasa dan boleh diselesaikan dengan semangat kekeluargaan,” katanya selepas merasmikan penutup seminar pembangunan kapasiti kontraktor dan aplikasi pengecatan dan lapisan senibina di Hotel Double Tree Resort, di sini hari ini.
Sebelum ini, Ahli Parlimen Pasir Salak, Datuk Seri Tajuddin Rahman yang dilucutkan daripada jawatan ahli MKT UMNO mendedahkan beberapa perkara dalaman parti, antaranya pengakuan dirinya sendiri menandatangani Akuan Bersumpah (SD) kerjasama dan Presiden PKR, Datuk Seri Anwar Ibrahim.
Selain itu, dikatakan terdapat pertemuan antara pimpinan UMNO di kediamannya pada Mei 2020 untuk meminta supaya Ahmad Zahid turun daripada jawatan presiden. – KOSMO! ONLINE.


Polis Kelantan heret 91 peratus penjenayah kes dadah ke mahkamah
Oleh ROSLIZA MOHAMED

30 Jun 2022, 6:29 pm
KOTA BHARU – Polis Kelantan berjaya mengheret sebanyak 91 peratus penjenayah yang terlibat dengan kes dadah untuk dituduh ke mahkamah dalam tempoh lima bulan tahun ini.
Pemangku Ketua Polis Kelantan, Datuk Muhamad Zaki Harun berkata, sepanjang tempoh Januari hingga Mei itu, sebanyak 95 peratus kes dadah berjaya diselesaikan di mahkamah.
“Selain itu, lebih 70 peratus kes dadah di daerah-daerah di Kelantan juga dapat diselesaikan dalam tempoh tersebut.
“Berdasarkan jumlah itu, ia menunjukkan satu perkembangan yang baik malah kes yang diambil adalah berkualiti dan terancang sehingga akhirnya pertuduhan ke mahkamah,” katanya ketika ditemui pemberita selepas Majlis Gotong Royong Mega 1.0, Perangi Aedes Peringkat Kontinjen Kelantan di Ibu Pejabat Polis Kontinjen (IPK) Kelantan di sini hari ini.
Muhamad Zaki berkata demikian ketika diminta untuk mengulas kenyataan Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin yang memaklumkan bahawa mahkamah di Kelantan ketika ini mengendalikan sebanyak lebih 70 peratus kes melibatkan kes dadah.
Mengulas lanjut, beliau berkata, polis berdepan kes tangkapan kes dadah setiap hari dengan kebanyakannya melibatkan pelbagai seksyen mengikut Akta Dadah Berbahaya 1952. – KOSMO! ONLINE.


Siasatan tidak berat sebelah tapi lindung Bella – Saksi
Oleh NUZULSHAM SHAMSUDDIN

30 Jun 2022, 7:29 pm
KUALA LUMPUR – Saksi pendakwaan ke-12 menegaskan bahawa bukan tugas Jabatan Kebajikan Masyarakat (JKM) untuk menyiasat dakwaan remaja Sindrom Down dikenali Bella terkena air panas, tetapi lebih kepada melindungi dan menyelamatkan remaja berkenaan.
Dalam prosiding sebelah petang hari ini, Penolong Pegawai JKM Wilayah Persekutuan Kuala Lumpur (WPKL) Mohamad Imran Mohamed Zanyuin, 35, turut menafikan dia gagal menjalankan tugasnya sebagai pegawai pelindung kepada Bella apabila tidak menyiasat mengenai dakwaan Siti Bainun bahawa Bella cedera akibat terkena air panas dari pemanas air (water boiler).
“Pada 1 Julai 2021, saya telah membuat permohonan untuk membatalkan perintah jagaan tetap yang telah diberikan kepada Siti Bainun. Dalam tempoh itu juga saya telah menemu bual Zuriayanti, Shira, Haiza dan Suhana dan kanak-kanak (Bella) juga telah diselamatkan.
“Keterangan mengenai water boiler tidak perlu bagi saya sebab kanak-kanak dah diselamatkan dan telah ditempatkan semula di Taman Sinar Harapan. Siasatan saya lebih menjurus kepada untuk menyelamatkan mangsa dan bukannya mengetahui punca kecederaan,” katanya.
Dalam pada itu, ketika pemeriksaan balas oleh seorang lagi peguam Siti Bainun, Asiah Abd. Jalil, Mohamad Imran menafikan membocorkan gambar menunjukkan kecederaan Bella kepada orang awam.
Siti Bainun, 30, menghadapi dua pertuduhan iaitu mengabai dan menganiaya Bella sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini, antara Februari dan Jun 2021.
Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.- KOSMO! ONLINE


Buku rawatan pesakit psikiatri ditemui dalam beg wanita
Oleh KHAIRULMIZAN YAHYA

30 Jun 2022, 7:12 pm
KUANTAN – Mayat seorang wanita yang dilaporkan terjatuh ke Sungai Kuantan dekat Esplanade Benteng di sini pagi tadi berjaya ditemukan kira-kira pukul 4.30 petang hari ini.
Mayat mangsa yang juga warga emas berusia 67 tahun ditemukan berhampiran jeti Lembaga Kemajuan Ikan Malaysia (LKIM) iaitu kira-kira dua kilometer dari lokasi mangsa dilaporkan terjatuh.
Mayat mangsa ditemukan dalam keadaan terapung oleh pasukan mencari dan menyelamat Jabatan Bomba dan Penyelamat Malaysia (JBPM).
Ketua Polis Daerah Kuantan, Asisten Komisioner Wan Mohd Zahari Wan Busu berkata, pihaknya menerima laporan daripada orang awam mengenai kejadian itu kira-kira pukul 8.57 pagi.
“Menurut pengadu, dia dimaklumkan oleh dua lelaki tidak dikenali yang melihat satu objek disyaki manusia berada di bawah jeti River Cruise berhampiran bangunan Majlis Bandaraya Kuantan (MBK), di sini, kira-kira pukul 8.30 pagi.
“Apabila pengadu pergi untuk melihat objek tersebut didapati ia telah hanyut dibawa arus memandangkan air tengah pasang dan pengadu tidak pasti apakah objek tersebut memandangkan jaraknya yang jauh,”katanya di sini hari ini.

pengadu turut menemui satu beg galas,sepasang selipar dan juga buku rawatan pesakit psikiatri Hospital Tengku Ampuan Afzan (HTAA) di kawasan berhampiran. – KOSMO! ONLINE.


Koperasi dibantu perkasa sekuriti bekalan makanan negara
Oleh NORLIA RAMLI

30 Jun 2022, 6:53 pm
SIK – Kementerian Pembangunan Usahawan dan Koperasi akan membantu koperasi yang terlibat dalam sektor agro makanan dengan memberi pinjaman mudah dalam usaha memperkasakan sekuriti bekalan makanan negara.
Menterinya, Tan Sri Noh Omar berkata, pinjaman akan diberikan sama ada tanpa cagaran atau mengurangkan syarat-syarat pinjaman.
“Sebagai contoh kalau ada (koperasi itu ada) lima reban ayam dan nak tambah lagi dua reban ayam, yang ini kita akan bantu secepat mungkin.
“Namun demikian untuk jangka masa panjang, yang mana hendak pinjam untuk permulaaan pun kita beri bantuan juga dengan kita percepatkan dan mengurangkan sedikit syarat-syarat pinjaman kepada koperasi dalam agro makanan ini,” katanya.
Mengulas lanjut, Noh berkata kementeriannya juga mempunyai dana menerusi Tabung Modal Pusingan sebanyak RM400 juta yang boleh dimanfaatkan secara berterusan menerusi penglibatan aktif koperasi dalam industri agro makanan.
Katanya, kerajaan juga memperuntukkan sebanyak RM500 juta untuk Tabung Agro Makanan negara bagi memastikan bekalan makanan negara mencukupi. – KOSMO! ONLINE


Lelaki suka tayang jenama mewah lebih mudah curang
Oleh KOSMO!

30 Jun 2022, 6:00 pm
WASHINGTON – Satu kaji selidik baharu mendapati lelaki yang suka menunjuk-nunjuk jenama produk yang dipakai oleh mereka, cenderung untuk tidak setia dan sering curang terhadap  pasangan, lapor portal berita MailOnline.
Menurut pakar psikologi Amerika Syarikat (AS), Daniel Kruger, lelaki  yang memilih produk bersama paparan logo atau simbol jenama terserlah merupakan golongan yang mudah bertukar pasangan dan sukar komited.
Sama seperti burung merak jantan melebarkan sayap yang cantik untuk menarik perhatian burung betina, lelaki yang gemar memakai pakaian berjenama dengan logo yang jelas kelihatan juga cuba melakukan perkara serupa, katanya
Apatah lagi, berdasarkan kajian, pakaian atau aksesori berjenama yang menyerlah juga membuatkan lelaki kelihatan lebih menarik di mata wanita.
“Produk mewah menampilkan logo jelas serta besar meningkatkan rasa persaingan sosial dan tarikan kepada jantina yang berlainan, manakala logo kecil meningkatkan persepsi menjadi lebih dipercayai dan boleh dipercayai,” kata Kruger.
Dalam kajian melibatkan 376 pelajar kolej itu, responden ditunjukkan baju polo Ralph Lauren dengan logo ikoniknya di sebelah kiri.

Terdapat dua jenis baju polo, satu dengan logo kecil dan satu lagi dengan logo ekuestrian yang lebih besar dan  menonjol.
Mereka kemudian diminta membayangkan seorang lelaki memakai baju polo dengan logo kecil dan besar.
Responden kemudian diminta menjawab soalan melibatkan pelbagai aspek mengenai tanggapan mereka tentang lelaki dalam imej berbeza tersebut  dan memberikan skor pada skala 0 hingga 100.
Hasilnya, responden menilai lelaki yang memakai baju polo dengan logo jenama lebih besar sebagai lebih berminat kepada hubungan jangka pendek dan cenderung untuk curang.
Mereka juga kurang berminat memberikan komitmen kepada pasangan atau melihat masa depan dalam sesuatu hubungan.
“Kecenderungan memilih hubungan jangka pendek boleh diterjemahkan oleh sesetengah individu sebagai mudah untuk curang.
“Kami tidak menghuraikan perkara ini secara khusus tetapi cukup konsisten melihat corak umum yang wujud daripada hasil kajian,” jelas Kruger.
Kruger berkata,  lelaki yang memakai kemeja-T dengan logo  kecil dianggap lebih selamat kerana mereka mahukan hubungan jangka panjang, boleh dipercayai dan mempunyai pelan ke arah perkahwinan. – Agensi


Diuji anak maut kemalangan menjelang Aidiladha
Oleh FARAHWAHIDA AHMAD

30 Jun 2022, 5:51 pm
SEGAMAT – Naluri seorang bapa yang resah sejak petang kelmarin rupa-rupanya petanda anaknya akan ‘pergi’ selepas terlibat dalam nahas di Kilometer 270, Lebuh Raya Utara Selatan menghala ke Nilai, Negeri Sembilan kelmarin.
Dalam kejadian pada pukul 2.50 pagi itu, Luqman Hakim Ramlan, 22, yang merupakan kakitangan swasta di Segamat meninggal dunia selepas motosikal jenis Yamaha 15ZR yang ditunggang terbabit dalam kemalangan dengan sebuah kenderaan.
Bapanya, Ramlan Sulaiman, 56, berkata, dia berasa seperti ada sesuatu yang tidak kena, namun tidak mengesyaki apa-apa sebaik arwah anaknya keluar dari rumah selepas waktu Maghrib.
Arwah Luqman Hakim.
“Saya berasa tidak sedap hati. Saya nampak Luqman Hakim mundar-mandir (resah) keluar masuk rumah sebelum keluar malam tadi.
“Saya bertanya kepada isteri mungkin arwah ada menceritakan sesuatu kepadanya kerana kelakuannya tidak seperti biasa namun isteri beritahu tiada apa-apa.
“Kami kehilangan anak yang amat baik dan juga tempat keluarga bergantung harap,” katanya ketika ditemui di rumahnya di Kampung Jawa, Segamat di sini hari ini.

Menurut Ramlan, kali terakhir dia berjumpa Luqman selepas solat Maghrib dan lelaki itu seperti biasa tidak banyak bercakap.
Luqman memaklumkan akan ke Kuala Lumpur untuk bertemu rakannya dan berjanji akan pulang pada pagi esoknya.
“Saya dan isteri berpesan supaya dia berhati-hati menunggang motosikal. Namun kita mampu merancang tetapi Allah yang menentukan segalanya.
“Siapa sangka dalam kegembiraan kita akan menyambut Aidiladha, kami sekeluarga diuji dengan tragedi ini. Memang terkejut tetapi saya reda dengan kehilangan anak sulung kami,” katanya.
Tambah Ramlan lagi, menurut polis kenderaan yang telribat dalam kemalangan masih belum dikenal pasti nombor pendaftarannya dan dipercayai melarikan diri.
Jenazah Luqman Hakim dikebumikan selepas zuhur di Tanah Wakaf Perkuburan Jannatul Firdaus di Kampung Jawa, Segamat.- KOSMO! ONLINE


3 termasuk pasangan kekasih didenda curi kabel telekomunikasi
Oleh NOR AINNA HAMZAH

30 Jun 2022, 5:37 pm
KUALA PILAH – Tiga individu termasuk pasangan kekasih didenda RM4,000 hingga RM14,000 oleh Mahkamah Kuala Pilah selepas mengaku bersalah mencuri kabel milik syarikat Telekom Malaysia Berhad pada April hingga 19 Jun lalu.
Dalam prosiding di hadapan Majistret Saiful Sayoti, tertuduh Haziq Rosyazwan Jaffry Ros, 25, dan Hasfawati Hashim, 37, didakwa bersama-sama mencuri kabel milik syarikat telekomunikasi itu dengan cara memotongnya menggunakan ‘cutter’ (pemotong).
Kesalahan itu didakwa dilakukan di tepi Jalan Pasir Ambor, Kampung Talan, Kuala Pilah, kira-kira pukul 6.30 pagi pada 19 Jun lalu.
Haziq turut berdepan satu lagi pertuduhan melakukan kesalahan sama di Kampung Ulu Melang pada pukul 12.30 tengah hari, 6 Jun lalu.
Bagi kedua-dua kesalahan itu, Haziq didenda RM8,500 manakala Hasfawati pula dikenakan denda RM4,000.
Pendakwaan dikendalikan Timbalan Pendakwa Raya, Nik Nur Aqilah Syarfa Nik Zaidi manakala tertuduh tidak diwakili peguam. – KOSMO! ONLINE.


Unjuran subsidi cecah RM77.7 bilion tahun ini
Oleh EDDY AQMAL MOHAMED HAMIDI

30 Jun 2022, 5:39 pm
PUTRAJAYA – Unjuran perbelanjaan subsidi bagi tahun ini kini mencecah RM77.7 bilion selepas mengambil kira peruntukan tambahan subsidi ayam dan telur sebanyak RM370 juta bagi bulan Julai dan Ogos.
Menteri Kewangan, Tengku Datuk Seri Zafrul Tengku Abdul Aziz berkata, bagi tempoh lima bulan (Februari hingga Jun), kerajaan menyediakan peruntukan kira-kira RM730 juta bagi menampung subsidi harga kedua-dua barangan makanan itu.
Tengku Zafrul berkata, dengan pengumuman terkini subsidi, kerajaan menyediakan RM1 bilion untuk membantu rakyat iaitu subsidi tambahan ayam dan telur untuk dua bulan serta bantuan tunai tambahan bernilai RM630 juta yang telah dibayar kepada penerima Bantuan Keluarga Malaysia (BKM) bermula 27 Jun lalu.
“Hakikatnya, kerajaan sentiasa meningkatkan bantuan dan subsidi kepada rakyat untuk membantu menangani cabaran kos sara hidup.
“Jika dibandingkan dengan negara-negara di rantau ASEAN, harga ayam di Malaysia adalah antara yang terendah,” katanya menerusi satu kenyataan hari ini.
Tengku Zafrul berkata, tekanan inflasi tahun ini merupakan fenomena global di mana harga minyak mentah Brent kekal melebihi AS$100 setong semenjak hujung Mac lalu.

Kata beliau, dengan gangguan rantaian bekalan dunia yang menjejaskan bekalan baja dan makanan ternakan, fenomena itu sekali gus meningkatkan harga makanan dengan mendadak.
Ujar beliau, sebagai sebuah ekonomi terbuka, Malaysia tidak terkecuali daripada tekanan inflasi global, justeru, kenaikan harga barangan tidak boleh dielakkan sepenuhnya.
“Umum mengetahui bahawa kadar inflasi di negara maju seperti Amerika Syarikat dan United Kingdom mencecah 9 peratus, manakala Thailand adalah 7 peratus dan Singapura dan Filipina melebihi 5 peratus.
“Berdasarkan simulasi oleh Jabatan Perangkaan Negara, tanpa sebarang subsidi kerajaan, kadar inflasi Malaysia bagi bulan Mei 2022 boleh mencecah sehingga 11.4 peratus, namun dasar subsidi telah membantu membendung inflasi di Malaysia pada tahap 2.8 peratus.
“Kerajaan akan terus melaksanakan pemberian subsidi dan bantuan tunai bagi melindungi rakyat daripada beban kenaikan kos sara hidup,” katanya.-KOSMO! ONLINE


Filem Mat Kilau angkat semangat jati diri Islam – Idris
Oleh MOHD. HUSNI MOHD. NOOR

30 Jun 2022, 5:35 pm
PUTRAJAYA – Filem Mat Kilau yang mencetuskan fenomena dalam kalangan rakyat Malaysia ketika ini telah membangkitkan semangat jati diri Islam.
Itu reaksi Menteri di Jabatan Perdana Menteri (Hal Ehwal Agama), Datuk Idris Ahmad selepas menerima kunjungan penerbit filem itu, Studio Kembara di pejabatnya hari ini.
Idris berkata, filem arahan Syamsul Yusof itu mensajikan unsur-unsur nasihat serta ikatan ukhuwah yang sangat kuat selain membawa mesej dakwah kepada masyarakat dan semuanya terangkum di dalam filem berkenaan.
“Saya bangga serta kagum dengan sambutan filem Mat Kilau dan merasakan filem ini boleh menjadi contoh dalam industri,” katanya menerusi hantaran di Facebook hari ini.
Katanya, filem itu juga menjadi amal jariah kepada penerbit, pengarah filem, pelakon serta krew produksi dan seluruh yang terlibat.
Idris berkata, beliau merakamkan ucapan ucapan tahniah dan syabas kepada Pengarah Urusan Studio Kembara, Abdul Rahman Mat Dali termasuk Syamsul, seluruh barisan pelakon dan warga produksi filem Mat Kilau.

Katanya, Jabatan Perdana Menteri Hal Ehwal Agama akan menganjurkan Majlis Anugerah Media Islam pada Januari 2023 bagi mengiktiraf karya-karya kreatif berunsurkan Islam.
Filem Mat Kilau menjadi fenomena ketika ini malah mencatat kutipan lebih RM20 juta dalam tempoh seminggu. – KOSMO! ONLINE


PCG jalin kerjasama dengan AFES
Oleh KOSMO!

30 Jun 2022, 5:42 pm
PETALING JAYA – Petronas Chemicals Group Berhad (PCGB) dan Alam Flora Environmental Solutions Sdn Bhd (AFES) bekerjasama untuk membekalkan sisa plastik dan sisa makanan serta menilai potensi perkongsian untuk membina kemudahan pengasingan sisa di Malaysia.
Kerjasama tersebut  dimeterai dengan kedua-dua pihak menandatangani Memorandum Persefahaman (MoU) yang akan memperincikan rangka kerja kerjasama antara kedua-dua belah pihak.
Berdasarkan MoU tersebut, AFES akan membekalkan sisa plastik yang terdiri daripada polietilena (PE) dan polipropilena (PP) untuk PCG menghasilkan produk sirkular yang akan digunakan dalam pembungkusan makanan, penjagaan kesihatan dan aplikasi industri.
AFES juga akan membekalkan sisa organik dan makanan untuk tujuan penyelidikan dan pembangunan ke arah potensi pembuatan baja bernilai tinggi untuk pertanian lestari.
Pengarah Urusan dan Ketua Pegawai Eksekutif PCG, Ir. Mohd Yusri Mohamed Yusof berkata, peralihan ke arah ekonomi sirkular memerlukan tindakan daripada pelbagai pihak berkepentingan, mereka yang terlibat dalam pengeluaran dan penghasilan hingga ke pengguna akhir produk serta mereka yang berada dalam industri pengurusan sisa.
Penyertaan yang positif daripada organisasi-organisasi ini untuk bekerjasama dalam meneroka nilai ekosistem sisa pepejal di Malaysia, adalah bukti kepada perubahan ekonomi dan sosial dalam industri tersebut dalam memahami nilai komersial yang tersembunyi dalam sisa bahan buangan.

“Dengan MoU ini, kami terus mempercepatkan inisiatif kami ke arah ekonomi sirkular dalam memastikan penggunaan dan pengeluaran plastik yang mampan,” katanya dalam kenyataan.
MoU tersebut telah dimeterai oleh Mohd Yusri bagi pihak PCG manakala AFES diwakili oleh Pengarahnya, Datuk Mohd. Zain Hassan.
Selain itu, Mohd. Zain menjelaskan, dengan menggabungkan kepakaran syarikat dalam penyelesaian dan sumber alam sekitar yang holistik bersama-sama dengan PCG, syarikat optimistik bahawa kerjasama ini akan menyumbang ke arah masa depan negara yang mampan dan menjadi tonggak penting bagi pertumbuhan ekonomi sirkular yang sihat di Malaysia. -KOSMO! ONLINE


4 hari hilang, warga emas ditemui selamat
Oleh WAT KAMAL ABAS

30 Jun 2022, 5:59 pm
LARUT – Seorang warga emas lelaki yang dipercayai hilang empat hari lalu selepas keluar dari rumahnya di Sungai Malau Luar, Kubu Gajah ditemui selamat pada pukul 10.50 pagi tadi.
Kamaruddin Hassan atau lebih dikenali dengan panggilan Pak lang Kama, 67, keluar dari rumahnya pada pukul 7 pagi, Isnin lalu dengan memakai kain pelikat berwarna coklat ke dusun yang terletak di belakang rumahnya untuk menjaga durian.
Difahamkan, mangsa turut menghidap pelbagai jenis penyakit antaranya kencing manis, darah tinggi, buah pinggang dan lemah ingatan.
Jurucakap bomba berkata, pihaknya memulakan operasi mencari dan menyelamat sejak hari pertama mangsa dilaporkan hilang, namun lelaki itu gagal ditemui.
“Operasi kemudian ditangguhkan pada tengah malam hari pertama mamgsa dilaporkan hilang atas nasihat polis.
“Misi mencari dan menyelamat diteruskan setiap hari hingga  hari keempat (hari ini) dan kawasan pencarian diperluaskan dalam radius empat kilometer dari lokasi mangsa hilang,” katanya dalam kenyataan hari ini. – KOSMO! ONLINE.


Suami isteri maut nahas dua buah kenderaan
Oleh NOR AINNA HAMZAH

30 Jun 2022, 5:45 pm
TAMPIN – Pasangan suami isteri maut dalam nahas membabitkan dua kenderaan dekat Jalan Jelai- Rokan menghala ke Pasir Besar, Gemas, di sini, pagi tadi.
Dalam kejadian kira-kira pukul 11.50 pagi itu, pemandu sebuah lagi kenderaan iaitu seorang wanita pula dilaporkan cedera parah.
Menurut Jurucakap Jabatan Bomba dan Penyelamat (JBPM) Negeri Sembilan, kemalangan membabitkan kereta jenis Proton Waja dan kenderaan pelbagai guna jenis Nissan Grand Livina.
“Terdapat tiga mangsa dengan dua daripadanya iaitu pemandu serta penumpang Proton Waja berusia dalam lingkungan 60-an disahkan meninggal dunia oleh pasukan perubatan.
“Pemandu Nissan Grand Livina berusia 50-an cedera parah dan dikejarkan ke hospital bagi mendapatkan rawatan,” katanya dalam kenyataan di sini hari ini. – KOSMO! ONLINE.


Jangan terlalu menekan nak jodohkan saya – Shuib
Oleh MOHD. HAIKAL ISA

30 Jun 2022, 5:41 pm
PETALING JAYA – Sering diasak isu mencari pengganti, termasuk ada yang cuba menjodohkannya dengan kenalan dalam industri, pelawak Shuib memohon diberikan ruang untuk menjalani kehidupan dengan tenang.
Shuib atau nama lengkapnya, Shahmira Muhammad juga cukup sedar, barangkali ramai mulai bosan dirinya sering bercakap tentang jodoh baharu selepas 10 bulan pemergian isteri tersayang, Allahyarham Siti Sarah Raissuddin.
“Tak rimas tapi kalau boleh berilah sedikit ruang untuk saya menjalani kehidupan dengan tenang, sebab ini bukanlah satu perkara yang mudah.
“10 bulan Sarah dah tinggalkan saya dan anak-anak. Satu rasa yang cukup luar biasa sebenarnya. Kadang-kadang sampai tak tahu bagaimana nak terjemahkan.
“Tak pernah satu hari berlalu saya tak teringatkan tentang Sarah. Susahnya nak menjalani kehidupan pun dah satu tekanan buat saya,” katanya kepada Kosmo! Online.
Ujar bapa kepada empat cahaya mata itu lagi, apabila ramai yang cuba menjodohkan dirinya dengan mana-mana wanita, tekanan turut dirasai namun dia cuma mengharapkan doa yang baik-baik daripada orang ramai.

“Saya berterima kasih apabila orang ambil berat pasal saya tetapi kadang-kadang pasal jodoh, bercinta dan berkawan dengan siapa membuatkan saya tertekan.
“Mengapa tidak doakan saya dan anak-anak yang terbaik. Insya-Allah, doa-doa kalian semua saya akan balikkan. Saya nak semua orang bahagia dan teruskan doa yang terbaik tapi jangan terlalu menekan cuba nak jodohkan dengan itu, dengan ini.
“Anak saya semakin membesar dan mereka dah boleh membaca. Saya tak nak komen yang bukan-bukan dalam media sosial memberi kesan kepada emosi dan pemikiran mereka,” kata Shuib, 38.
Terdahulu, selepas pemergiaan Siti Sarah Ogos tahun lalu, beberapa wanita termasuk kenalan industri seperti penyanyi Siti Nordiana dan terbaharu, pelakon Zara Zya pula dikatakan bakal jodoh Shuib. – KOSMO! ONLINE


TM, Cisco jalin kerjasama strategik percepat pendigitalan PKS
Oleh KAMARIAH KHALIDI

30 Jun 2022, 6:05 pm
PUTRAJAYA – Telekom Malaysia Berhad (TM) dan peneraju teknologi antarabangsa, Cisco International Limited menjalin kerjasama strategik bagi membantu negara membangunkan platform inovasi 5G serta mempercepatkan penggunaan dan transformasi Perusahaan Kecil dan Sederhana (PKS) di Malaysia.
Kerjasama itu merupakan sebahagian daripada program Country Digital Acceleration (CDA) oleh Cisco
dan selari dengan MYDIGITAL bagi mempercepatkan negara menjadi peneraju digital serantau.
Ketua Pegawai Eksekutif Kumpulan TM, Imri Mokhtar berkata, TM menjadi syarikat pertama yang berkerjasama dengan Cisco bagi membawakan program CDA ke Malaysia selepas berjaya dilaksanakan di 44 buah negara seluruh dunia.
Menurut beliau, kerjasama yang terjalin itu merangkumi transformasi tiga sektor iaitu pendidikan, PKS dan perusahaan.
“Transformasi digital PKS akan menggalakkan penggunaan teknologi digital dalam kalangan usahawan dan secara langsung membantu mereka menjadi lebih efisyen dan berdaya saing.
“Program ini akan mendigitalkan lebih daripada 400,000 pelanggan PKS sedia ada kami dalam bidang penyediaan makanan, perkhidmatan dan juga perniagaan runcit. Melalui usaha transformasi digital ini juga, bakat-bakat tempatan akan berpeluang untuk menghasilkan aplikasi-aplikasi bagi kegunaan sektor PKS.

“Selain itu, hala tuju kerjasama ini tidak akan terhad hanya kepada sektor PKS tetapi akan turut diperluaskan kepada sektor perusahaan berskala besar dengan pelbagai penyelesaian digital yang inovatif dan menepati keperluan mereka,” katanya ketika berucap pada majlis menandatangani perjanjian kerjasama antara TM dan Cisco di sini hari ini.- KOSMO! ONLINE


Buang dalam longkang sebelum masuk Sungai Chandong
Oleh MOHD YUNUS YAKKUB

30 Jun 2022, 5:25 pm
SHAH ALAM – Kejadian pencemaran Sungai Chandong Pulau Indah di sini dipercayai dilepaskan pihak tidak bertanggungjawab ke dalam longkang sebelum mengalir masuk ke kawasan kolam tadahan pihak Jabatan Pengairan dan Saliran (JPS) seterusnya ke sungai tersebut.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli, Hee Loy Sian berkata, ini susulan hasil siasatan lanjut pihaknya yang mengesan dan menemukan permulaan lokasi efluen berwarna merah tersebut di dalam longkang berhadapan sebuah premis di Jalan Sungai Pinang.
Katanya, penemuan ini juga susulan maklumat orang awam yang mengesyaki terdapat aktiviti pembuangan efluen di kawasan perindustrian Pulau Indah, Klang.
“Anggaran jarak longkang tersebut ke lokasi pencemaran adalah sekitar 1.32 kilometer.
“Hasil penelitian LUAS, insiden ini adalah disebabkan oleh perbuatan pihak yang tidak bertanggungjawab membuang bahan buangan ke dalam longkang berikutan tiada penemuan punca aliran berwarna merah ini,” katanya dalam kenyataan hari ini.
Jelas beliau, LUAS terdahulu menerima maklumat awam berhubung air berwarna merah di Sungai Chandong lewat petang semalam yang tular di laman media sosial.

Tambah Loy Sian, siasatan segara LUAS turut mendapati mendapati keadaan aliran air sungai telah kembali normal berikutan air pasang dan dipercayai insiden tersebut telah berlaku pada awal pagi.
“LUAS telah menjalankan pensampelan untuk dianalisis di makmal bagi mengenal pasti kualiti dan kandungan pencemaran tersebut.
“Pemantauan rapi dari semasa ke semasa akan diteruskan oleh LUAS bersama pihakpihak terlibat bagi memastikan sumber air negeri ini terpelihara,” katanya.
Kosmo! Online terdahulu melaporkan Sungai Chandong Pulau Indah di sini tular bertukar merah menggemparkan penduduk sekitar terutama kaki pancing. -KOSMO!ONLINE


Perpaduan, kesatuan ummah jadi kunci keutamaan umat Islam
Oleh MOHD RASDAN AHMAD

30 Jun 2022, 5:15 pm
PETALING JAYA – Perpaduan dan kesatuan ummah perlu menjadi keutamaan umat Islam sepertimana dianjurkan oleh prinsip Fiqh Keutamaan (fiqh awlawiyyat) berikutan meningkatnya ancaman terhadap kesucian Islam kebelakangan ini.
Perdana Menteri, Datuk Seri Ismail Sabri Yaakob berkata, pengukuhan perpaduan dan kesatuan ummah hendaklah berasaskan kepada Ahli Sunnah Wal Jamaah bagi memastikan dakwah dan penyampaian ajaran Islam bertepatan dengan kehendak Islam, bersifat wasatiyah dan memberi rahmat kepada sekalian alam.
“Umat Islam perlu disedarkan bahawa usaha merealisasikan perpaduan ini perlu merentasi tembok pelbagai aliran pemikiran dan ideologi, tumpuan utama adalah kemaslahatan ummah serta menolak fahaman pelampau dan ekstrem.
“Justeru, semua ulama dan ilmuwan Islam perlu berbincang, bermuafakat, bersatu dan menggembleng pemikiran masing-masing bagi menghasilkan penyelesaian kepada cabaran yang dihadapi umat Islam seluruh dunia,” katanya ketika berucap merasmikan Persidangan Ulama’ Asia Tenggara 2022 di sini hari ini.
Mengambil semangat dan kekuatan perhimpunan hari ini katanya, besar harapan agar seluruh ulama dan Ilmuwan Islam dapat mencari kata sepakat dan memainkan peranan efektif ke arah kesatuan dan mewujudkan khaira ummah.
“Saya juga berharap semua input dan pandangan yang dibincangkan sepanjang persidangan ini dapat diterjemahkan kepada satu usaha yang dapat mengukuhkan lagi perpaduan dalam kalangan umat Islam di seluruh dunia,” katanya. -KOSMO! ONLINE.


‘Penyu tak boleh disentuh, apa lagi sampai cekik lehernya’
Oleh KOSMO!

30 Jun 2022, 5:31 pm
PETALING JAYA – Tular sebuah video memaparkan seorang individu yang dilihat mencekik leher seekor penyu sambil membawanya naik ke permukaan air.
Rakaman yang tersebar di media sosial itu turut dikongsikan oleh Redang About Time di akaun Instagramnya semalam.
Menurut jurucakapnya, Nur Sindaca, pihaknya berasa kesal dengan perbuatan individu terbabit kerana ia boleh memudaratkan keadaan penyu.
“Cara dia memegang leher penyu itu kejam. Sebenarnya kita tak boleh menyentuh penyu. Jangan tarik kaki apatah lagi mencekik lehernya,” katanya kepada Kosmo! di sini hari ini.
Difahamkan, kejadian itu berlaku di Pulau Redang, Terengganu.
Menurut Nur Sindica, dia meminta agar pihak berkuasa menyiasat kejadian itu selain memantau pelancong yang datang ke Pulau Redang agar tidak bertindak dengan sewenang-wenangnya.

Katanya lagi, perbuatan seperti itu amat dibenci ‘orang pulau’ kerana akan membinasakan kehidupan laut yang sememangnya menjadi tarikan utama di kawasan pulau.
“Kami di sini termasuk orang pulau tak sokong perbuatan seperti itu. Kalau tindakan saman boleh dikeluarkan, itu terpulang kepada pihak berkuasa,” ujarnya.
Nur Sindica mengingatkan orang ramai agar menghormati kawasan atau tempat tinggal orang lain dan tidak mencemarkannya dengan tindakan kurang bijak. – KOSMO! ONLINE


Wanita hilang lepas terima rawatan dikhuatiri terjun sungai
Oleh KHAIRULMIZAN YAHYA

30 Jun 2022, 5:29 pm
KUANTAN – Seorang wanita dilaporkan hilang dikhuatiri terjun ke dalam Sungai Kuantan berdekatan Esplanade Benteng di sini hari ini.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima laporan pada pukul 10.30 pagi berhubung seorang wanita disyaki hilang di lokasi belakang restoran makanan segera di Esplanade Benteng.
“Maklumat daripada polis mengatakan mangsa tidak pulang ke rumah selepas mendapatkan rawatan di Hospital Tengku Ampuan Afzan (HTAA) Kuantan di sini
“Polis turut menjumpai satu beg dan selipar milik mangsa di lokasi terbabit,” katanya di sini hari ini.
Menurut beliau, susulan laporan berkenaan, seramai tujuh anggota bersama dua pegawai dari Balai Bomba dan Penyelamat Kuantan bergegas ke lokasi kejadian.
“Operasi mencari dan menyelamat mangsa dilancarkan serta-merta di sekitar sungai tersebut dengan menggunakan sebuah bot,” katanya. – KOSMO! ONLINE

Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999.


PTPTN lancar Pelan Antirasuah Organisasi
Oleh HARRITH HISHAM

30 Jun 2022, 5:21 pm
PETALING JAYA – Perbadanan Tabung Pendidikan Tinggi Nasional (PTPTN) melancarkan Pelan Antirasuah Organisasi (OACP) PTPTN 2022 hingga 2024.
Ketua Eksekutif PTPTN, Ahmad Dasuki Abdul Majid berkata, pelan tersebut menggariskan tiga bidang keutamaan dengan lima objektif strategik dan 12 pelan tindakan secara keseluruhan.
Katanya, setiap pelan tindakan yang ditetapkan telah mengambil kira keperluan kepada pemantapan integriti, pengukuhan governan dan pemerkasaan pencegahan rasuah.
“Sebagai agensi di bawah Kementerian Pengajian Tinggi (KPT), PTPTN sentiasa komited mendukung aspirasi kerajaan untuk mewujudkan persekitaran yang bersih dan bebas dari gejala rasuah serta salah guna kuasa yang boleh menjejaskan imej organisasi.
“Sesungguhnya, pelan ini telah dirangka secara komprehensif dengan mengambil kira isu dan cabaran yang dihadapi oleh PTPTN, katanya dalam kenyataan hari ini.
Menurutnya, pelan tersebut dilancarkan selaras dengan inisiatif Pelan Antirasuah Nasional 2019 hingga 2023 di bawah Strategi ke-2 iaitu memperkukuh kecekapan penyampaian perkhidmatan dengan mewajibkan sektor awam untuk membangunkan Pelan Antirasuah di peringkat organisasi. – KOSMO! ONLINE


Kes ugut dan simbah cat: Abang dipenjara, adik tunggu laporan sosial
Oleh ISWAN SHAFIQ ISA

30 Jun 2022, 5:15 pm
SEBERANG PERAI – Seorang bekas pekerja kantin terpaksa menjalani hukuman penjara selama enam bulan selepas didapati bersalah mengugut dan menyimbah cat di kawasan rumah seorang lelaki di Perai Februari lalu.
Adik tirinya yang turut terlibat dalam kejadian itu bagaimanapun dibenarkan untuk diikat jamin sebanyak RM3,000 sementara menunggu laporan sosial dikeluarkan pada 10 Ogos ini.
Difahamkan, laporan sosial daripada Jabatan Kebajikan Masyarakat (JKM) itu nanti akan digunakan sebelum sebarang hukuman dijatuhkan kerana tertuduh pada ketika itu dianggap masih berada di bawah umur.
Terdahulu, kedua-dua tertuduh iaitu Muhamad Shahmirul Syafit Abdullah, 28, dan Muhamad Shahmirul Shahzwan Nik Haron, 18, dihadapkan ke Mahkamah Majistret Bukit Mertajam di sini secara berasingan, namun dibicarakan atas pertuduhan yang sama.
Muhamad Shahmirul Syafit yang memakai baju lokap berwarna jingga tiba hampir dua jam lebih awal di pekarangan Mahkamah Majistret Bukit Mertajam di sini berbanding adik tirinya yang tiba dengan ditemani anggota polis berpakaian preman.
Ketika pertuduhan dibacakan di hadapan Majistret Nurulrasyidah Mohd. Akit, kedua-dua tertuduh bagaimanapun mengaku bersalah atas perbuatan berkenaan.

Mengikut pertuduhan, pada 25 Februari lalu, kedua-dua tertuduh yang berkhidmat sebagai pembantu kepada pemberi pinjaman wang tidak berlesen didapati telah mengganggu penama, Mohd. Shafrizal Safardeen, 39 dengan menyimbah cat di rumah mangsa.
Kejadian itu berlaku kira-kira pukul 2 pagi di sebuah rumah di Lorong Siakap 6, Taman Siakap dalam daerah Seberang Perai Tengah (SPT) di sini.
Mereka didakwa di bawah Seksyen 29B (4), Akta Pemberi Wang Pinjam (APPW) 1951 yang jika sabit kesalahan boleh didenda tidak kurang daripada RM50,000 dan tidak lebih daripada RM250,000 atau dipenjara tidak lebih dua tahun atau kedua-duanya sekali selain dikenakan sebatan jika kes tersebut berulang selepas ini.
Kes dikendalikan dua Timbalan Pendakwa Raya iaitu Mohammad Syafiq Nasrullah Saleem Ali dan Norafifah Mohd. Shokri manakala kedua-dua tertuduh tidak diwakili peguam.
Difahamkan juga, dua beradik tiri itu hanya menerima upah sebanyak RM350 untuk melakukan kerja mengugut serta menyimbah cat tersebut. KOSMO! ONLINE


Enam syarikat telco setuju laksana rangkaian 5G
Oleh KAMARIAH KHALIDI

30 Jun 2022, 5:33 pm
PUTRAJAYA – Menteri Komunikasi dan Multimedia, Tan Sri Annuar Musa mengesahkan enam syarikat telekomunikasi (telco) akan menandatangani perjanjian memiliki kepentingan ekuiti dalam Digital Nasional Berhad (DNB) bagi pelaksanaan rangkaian 5G negara.
Menurut beliau, rundingan telah dilakukan dan telah mencapai persefahaman tertentu namun pengumuman rasmi mengenai perkara itu bakal dibuat pada 8 Julai ini.
“Hanya mengambil masa tujuh hingga lapan hari lagi untuk pengumuman rasmi dibuat, apa yang boleh saya katakan ketika ini bahawa semuanya mengikut perancangan dan berada pada landasan yang betul.
“Semua akan terlibat (everybody will be on board), akan ada enam syarikat telco sahaja yang mempunyai rangkaian, tiga adalah mereka yang mempunyai spektrum tetapi tidak mempunyai rangkaian,” katanya.
Beliau berkata demikian kepada pemberita selepas menyempurnakan majlis Perjanjian Kerjasama Program Country Digital Acceleration (CDA) antara Telekom Malaysia Berhad (TM) dan Cisco International Limited di sini hari ini.
Dalam pada itu, ketika ditanya mengenai jumlah peratusan pegangan ekuiti DNB bagi setiap syarikat telco, Annuar memaklumkan peratusan tersebut akan dibahagikan secara sama rata berdasarkan bilangan penyertaan.

“Kami menawarkan semua 70 peratus (pegangan ekuiti) dan ia akan dikongsi sama rata, dibahagikan dengan bilangan peserta,” ujarnya.
Jelas Annuar, segala kebimbangan mengenai ketelusan perkhidmatan rangkaian tersebut dan penetapan harga ‘Tawaran Akses Rujukan’ (RAO) telah pun diselesaikan.
Terdahulu media tempatan sebelum ini melaporkan perjanjian 5G bersama DNB telah dicapai oleh enam syarikat telco menerusi terma perjanjian yang tidak mengikat selain menyatakan syarikat telco berkenaan bersetuju untuk mengambil alih pegangan di dalam DNB pada awal Julai ini.-KOSMO! ONLINE


Karnival Usahawan Desa Lipis sasar RM300,000 nilai jualan
Oleh HARIS FADILAH AHMAD

30 Jun 2022, 5:22 pm
LIPIS –   Kementerian Pembangunan Luar Bandar menyasarkan RM300,000 jualan produk makanan kampung dan industri desa diperolehi dalam tempoh empat hari mini Karnival Usahawan Desa (KUD) Lipis di Dataran Orang Kaya Haji di sini.
Timbalan Menterinya, Datuk Seri Abdul Rahman Mohamad berkata, sebanyak 130 gerai jualan produk tempatan khususnya daripada industri kecil dan sederhana dari Lipis dan luar dibuka bermula hari ini hingga 3 Julai depan.
“Penganjur mini KUD menyasarkan seramai 10,000 orang akan datang berbelanja makanan tempatan serta barang keluaran usahawan desa di samping menikmati pelbagai persembahan kebudayaan, nyanyian, nasyid, sukan rakyat dan sebagainya,” katanya di sini hari ini.
Menurut Abdul Rahman sebanyak 130 usahawan agensi KPLB dan usahawan tempatan kelolaan Majlis Daerah Lipis menyertai program itu dengan mempamer serta menjual makanan, minuman, pakaian, peralatan kosmetik dan sebagainya.
Beliau memberitahu, tujuan mini KUD ialah untuk membantu usahawan luar bandar mengembangkan perniagaan menerusi konsep pameran dan jualan produk daripada kampung.
“Program ini juga meningkatkan daya saing dan kebolehpasaran produk luar bandar dalam meneroka peluang pasaran baharu yang lebih besar di samping sebagai medium mewujudkan akses pasaran produk serta perkhidmatan usahawan luar bandar kepada pemborong, pengedar dan pelanggan,”ujarnya. – KOSMO! ONLINE


13 premis perjudian diserbu, 44 individu diberkas
Oleh NOR AZIAH MAT NOH

30 Jun 2022, 5:26 pm
KUALA LUMPUR – Seramai 44 individu diberkas menerusi serbuan Ops Dadu ke atas 13 premis perjudian sekitar daerah Cheras yang dijalankan bermula 17 Januari hingga 28 Februari lalu.
Timbalan Ketua Polis Daerah Cheras, Superintendan Annas Sulaiman berkata, kesemua premis terbabit diambil tindakan pemotongan bekalan elektrik mengikut Seksyen 21A Akta Rumah Judi Terbuka 1953 kerana menjalankan aktiviti perjudian haram.
“Sepanjang tempoh tersebut, polis telah merampas sebanyak 168 unit komputer riba, lapan buah tablet serta tiga buah telefon bimbit.
“Nilai rampasan melibatkan kesemua 13 serbuan berkenaan dianggarkan berjumlah RM6,027,” katanya dalam satu kenyataan di sini hari ini.
Jelasnya, kesemua kes kini disiasat di bawah Seksyen 4(1)(c) Akta Rumah Judi Terbuka 1953.
Tambahnya, polis tidak akan teragak-agak mengambil tindakan terhadap mana-mana pihak yang terlibat dalam aktiviti terbabit.

“Sebarang maklumat berkaitan boleh disalurkan melalui talian hotline Polis Cheras di 0392845050/ 5051, Polis Kuala Lumpur 0321159999 atau mana-mana balai berdekatan,”ujarnya. – KOSMO! ONLINE


Sistem ‘orang tengah’ cekik darah tidak patut berlaku
Oleh EDDY AQMAL MOHAMED HAMIDI

30 Jun 2022, 5:18 pm
PUTRAJAYA – Kerajaan menyifatkan kewujudan ‘orang tengah’ dalam proses jual beli di Malaysia bukanlah sesuatu yang baru atau salah namun tindakan segelintir daripada mereka mengaut keuntungan secara melampau atau cekik darah adalah tidak sepatutnya berlaku.
Menteri Komunikasi dan Multimedia, Tan Sri Annuar Musa berkata, proses rantaian sesuatu produk itu perlu diteliti semula bagi mengelakkan ada pihak yang mengambil kesempatan sehingga mengakibatkan kos akhir kepada pengguna menjadi terlalu tinggi.
“Sebagai contoh, ayam dikeluarkan peladang dijual secara pukal kepada orang tengah sebelum ia dijual lagi kepada peruncit, namun kajian menunjukkan pengedar atau orang tengah ini memperoleh margin keuntungan yang lebih besar berbanding peruncit atau peladang.
“Ia tidak lah salah namun jika sehingga kaut keuntungan melampau atau ambil kesempatan dalam kesempitan pengguna, tindakan itu tidak boleh dibiarkan begitu sahaja,” katanya pada sidang akhbar selepas mempengerusikan Mesyuarat Pasukan Khas Jihad Tangani Inflasi yang pertama di Bangunan Perdana Putra di sini hari ini.
Jelas beliau, kerajaan akan mengenal pasti satu persatu isu berbangkit dan perbaiki dari masa ke masa termasuk mengambil tindakan selain mengakui perlu ada intervensi dari pihak kerajaan untuk menjaga kepentingan pengguna.
Dalam masa sama, ketika mengulas mengenai kesukaran untuk mendapatkan minyak masak bersubsidi dalam bentuk peket, Annuar menegaskan tindakan segera akan dilakukan bagi memastikkan produk tersebut mencukupi.

“Kerajaan beri jaminan beberapa tindakan akan dilakukan untuk memastikan bekalan minyak masak peket ini mencukupi untuk kegunaan semua Keluarga Malaysia.
“Soal bekalan ini kita sedang lakukan penelitian terperinci, bekalan banyak, namun mungkin berlaku ketirisan di mana-mana yang perlu diberi perhatian,”katanya.
Ujar beliau, kekurangan bekalan minyak masak ketika ini juga berkemungkinan disebabkan berita separa benar atau berita palsu yang disebarkan sehingga menyebabkan orang ramai mulai panik dan membeli minyak masak berkenaan melebihi daripada yang diperlukan.
“Mungkin ada berlaku ketirisan dan mungkin juga bekalan kurang selepas tersebarnya berita tidak benar yang menyatakan subsidi minyak masak dihentikan mengakibatkan ada pihak yang bimbang dan membeli lebih sehingga menyebabkan bekalannya terjejas.
“Kita sudah bincang tadi, akan ada langkah tertentu yang akan diambil. Soal tidak cukup bekalan, ada kaedah tertentu akan diambil dan akan diperbaiki dalam masa terdekat,” katanya.- KOSMO! ONLINE


Sukarelawan bonceng mayat di tengah hutan
Oleh KOSMO!

1 Julai 2022, 8:30 pm
BANGKOK – Seorang sukarelawan muda di Thailand mendapat pujian kerana mengangkut mayat dari hutan menggunakan motosikalnya, lapor akhbar The Nation.
Jaturon Duangrat, 25, dan pasukannya dari Yayasan Siam Ruamjai ditugaskan untuk mengangkut mayat seorang lelaki pertengahan umur yang meninggal dunia di sebuah hutan di daerah Wiang Pa Pao, wilayah Chiang Rai.
Ambulans yayasan itu tidak dapat sampai ke lokasi kejadian yang jauh di tengah hutan. Justeru, pasukan  Jaturon terpaksa menunggang motosikal selama lebih sejam untuk tiba di sana.
Ketika  hari semakin gelap, pemuda itu menawarkan untuk membawa mayat tersebut menuju ke ambulans dengan menaiki motosikal. Dia mengikat mayat tersebut di belakangnya.
“Dengan cara ini, kita boleh menjimatkan masa,” katanya.
Mayat itu dibalut rapi oleh rakan sekerjanya sebelum diikat ke belakang Jaturon.

“Ia adalah perjalanan yang sukar tetapi kami akhirnya dapat membawa mayat itu keluar,” katanya.
Operasi membawa keluar mayat itu berlaku pada 31 Mei tetapi menjadi tular baru-baru ini selepas rakannya memuat naik gambar di media sosial. – Agensi


Gali lubang cabaran baharu di TikTok
Oleh KOSMO!

1 Julai 2022, 8:00 pm
TALLAHASSEE, Florida – Beberapa pegawai menyatakan bahawa lubang yang ditemui di sebuah pantai di negeri Florida berpunca daripada pengunjung cuba melakukan cabaran TikTok, lapor agensi berita United Press International (UPI).
Penduduk setempat, Allison Ward  berkata,  dia menemui empat buah lubang sedalam 1.5 meter dan lebar 121 sentimeter di tepi pantai di bandar Sanibel, Florida sepanjang minggu lalu.
“Saya hampir terjatuh dalam lubang itu. Saya pernah melihat lekukan tetapi tidak pernah melihat lubang dalam seperti ini di tepi pantai,” kata Ward.
Menurut Datuk Bandar Sanibel, Holly Smith,  pekerja jabatan kerja raya telah diarah untuk menimbus  lubang-lubang terbiar itu. Menurutnya, kewujudan lubang itu berpunca daripada orang ramai menyahut cabaran di laman TikTok.
“Terdapat  cabaran TikTok yang berbunyi ‘Sedalam mana  anda boleh menggali?'” kata Smith.
Jabatan polis tempatan menyiarkan gambar di laman Facebook minggu lalu yang menunjukkan lubang besar ditinggalkan di tepi pantai dengan penyodok masih berada di dalamnya.

Justeru, polis meminta sesiapa yang menggali lubang di pantai itu untuk memastikan mereka menutupnya kembali sebelum beredar.
“Sila timbus lubang anda dan  bawa barang-barang anda bersama. Lubang yang dibiarkan  berbahaya kepada pengunjung pantai lain,” kata jabatan polis. – Agensi


Penduduk bimbang selepas jumpa kucing dipenggal separuh badan
Oleh KOSMO!

1 Julai 2022, 9:00 pm
MIAMI, FLORIDA – Sebuah komuniti di Miami, Florida digemparkan dengan kes jenayah membabitkan dua ekor kucing yang badannya dipenggal, lapor akhbar Daily Star semalam.
Seorang penduduk di bandar Weston itu, Sergio Rodriguez hanya menemui separuh badan kucingnya, Bean yang mati pada awal Jun lalu.
Jiran-jiran memberitahu Rodriguez bahawa ini bukan kali pertama kucing ditemui mati dan dicacatkan di bandar itu, demikian menurut akhbar Miami New Times.
Dua insiden ngeri itu dilaporkan kepada Pejabat Syerif Broward (BSO). Mereka meminta penduduk melaporkan sebarang kematian haiwan yang mencurigakan di kawasan itu.
Penduduk di kejiranan itu berada dalam keadaan panik, demikian menurut laporan akhbar tempatan.
Ada yang membuat spekulasi bahawa pembunuhan itu dilakukan oleh seorang pembunuh bersiri, manakala sesetengah yang lain menuduh ia dilakukan oleh kanak-kanak bermasalah.

Seorang pegawai berkata, kecederaan pada kucing itu adalah disengajakan dan bukan berpunca daripada serangan haiwan lain.
“Kucing itu dikerat dua. Potongan itu tidak konsisten dengan gigitan atau serangan haiwan dan ia nampaknya disengajakan.
“Tiada darah pada kucing atau rumput di tempat kejadian. Bahagian belakang kucing itu tidak dipaparkan dalam gambar,” jelas media tempatan sebagai memetik laporan insiden itu. – Agensi


Terengganu FC II rampas posisi pendahulu Liga Premier
Oleh TENGKU DANISH BAHRI TENGKU YUSOFF

1 Julai 2022, 11:23 pm
KUALA TERENGGANU – Terengganu FC II (TFC II) merampas takhta pendahulu Liga Premier selepas menumpaskan Kuching City 1-0 di Stadium Sultan Ismail Nasiruddin Shah di sini sebentar tadi.
Sebelum ini skuad pelapis Sang Penyu itu berada di tangga keempat liga.
TFC II agak cemas pada awal aksi apabila rembatan pemain pelawat, Mohamad Alif Hassan hampir menerjah gawang pada minit ketujuh.
Ketua pasukan Kuching City FC, Joseph Kalang Tie (m-18) terus mengganas dengan hampir menghukum TFC II namun percubaan leretnya dari luar kotak penalti tersasar.
Peluang terbaik TFC II hanya menjelma pada minit ke-45 menyaksikan tolakan Nur Azfar Fikri Azhar hasil lorongan Izzan Syahmi Mustapa tinggi melepasi palang ketika penjaga gol sudah tertewas.
Dua minit selepas rehat, tuan rumah berpeluang memecahkan kebuntuan namun malangnya percubaan Muslihuddin Atiq’ Mat Zaid sekadar menggegarkan jaring tepi.

TFC II akhirnya ceria setelah Muhammad Safwan Mazlan menanduk masuk sepakan percuma Syaiful Haqim Shahrul pada minit ke-79 untuk gol tunggal perlawanan.
Lebih malang buat Kuching City FC yang terpaksa menamatkan aksi dengan 10 pemain apabila Che Mohd. Arif Che Kamaruddin dilayangkan kad merah pada minit ke-89.
Kemenangan itu membolehkan TFC II memungut 22 mata di tempat teratas manakala Kuching City FC yang mengumpul 20 mata, di tangga keempat. – KOSMO! ONLINE


Wanita Myanmar menangis minta dilepaskan
Oleh OTHMAN YAHAYA

1 Julai 2022, 7:54 pm
SUNGAI PETANI – Seramai 12 wanita warga Myanmar menangis sambil merayu supaya mereka tidak ditahan dalam serbuan imigresen di
sebuah kilang kitar semula di Bukit Selambau di sini pagi ini.
Mereka merupakan antara 44 warga asing yang ditahan dalam Op Mahir di dua buah kilang kerana disyaki tidak mempunyai dokumen pengenalan diri sah kira-kira pukul 9.30 pagi tadi.
Dalam operasi itu, turut ditahan dua wanita iaitu warga Indonesia dan China serta 30 lelaki warga Myanmar, China dan Pakistan. Mereka terdiri daripada 14 lelaki dan 12 wanita Myanmar,11 lelaki dan seorang wanita China, seorang lelaki dan seorang wanita Indonesia serta masing-masing seorang lelaki Pakistan, Bangladesh, India dan Nepal.
Mereka berusia antara 24 hingga 63 tahun dan sebahagian besar daripada mereka dikesan telah lama bekerja di negara ini.
Timbalan Pengarah Imigresen Kedah (Kawalan), Ketua Penolong Pengarah Rosmaliza Mohamed Rashid berkata, anggota imigresen Kedah membabitkan 35 pegawai membuat serbuan serentak di kilang kayu arang dan kilang kitar semula di mukim Teloi Kiri di Bukit Selambau di sini.
Katanya, dalam serbuan di kilang kayu dan arang itu, pihaknya menahan lapan lelaki dan dua wanita manakala serbuan di kilang kitar semula seramai 22 lelaki dan 12 wanita ditahan.

“Operasi ini dilakukan sebagai langkah pemantauan dan pemeriksaan selepas tamatnya Program Rekalibrasi Tenaga Kerja pada semalam.
” Selepas melakukan pemeriksaan kita mendapati kesemua mereka gagal menunjukkan dokumen perjalanan yang sah, visa sudah tamat tempoh serta menyalahgunakan pas lawatan sosial untuk bekerja di negara ini,” ujarnya. -KOSMO! ONLINE


Goh Sze Fei-Nur Izzuddin Rumsani ke separuh akhir Terbuka Malaysia
Oleh MUHAMMAD HELMEE RAMLI

1 Julai 2022, 7:56 pm
KUALA LUMPUR – Beregu lelaki negara, Goh Sze Fei-Nur Izzuddin Rumsani meneruskan kemaraan pasukan Malaysia pada Kejohanan Badminton Petronas Terbuka Malaysia 2022 apabila melangkah ke separuh akhir di Axiata Arena, Bukit Jalil sebentar tadi.
Pada aksi suku akhir itu, beregu No.12 dunia itu mencatat kemenangan straight set 21-11, 22-20 ke atas wakil China, Liu Yu Chen-Ou Xuan Yi.
Rehat mencukupi yang diperoleh selepas mendapat kemenangan percuma ke atas beregu India, Chirag Shetty-Satwiksairaj Rankireddy semalam nyata digunakan sebaiknya oleh Sze Fei-Izzuddin.
“Kemenangan percuma yang diperoleh ke atas beregu India semalam memang berikan kami peluang untuk mendapatkan rehat mencukupi bagi menampilkan aksi terbaik pada perlawanan hari ini.
“Pertemuan hari ini sememangnya sukar, terutamanya pada set kedua, namun sokongan padu yang diberikan penonton berjaya membakar semangat kami untuk melakar kemenangan,” kata Izzuddin selepas tamat perlawanan.
Sementara itu, Sze Fei pula mula mengintai peluang untuk melangkah ke pentas final Ahad ini, namun tidak mahu terlalu dibuai dengan kemenangan tersebut memandangkan perlawanan akan datang lebih sukar.

“Tentu ada hasrat untuk bermain di final tetapi kami mahu beri sepenuh tumpuan terhadap aksi di separuh akhir kerana ia lebih penting. Kami perlu bersiap sepenuhnya sebelum aksi esok,” ujarnya.
Sze Fei-Izzuddin dijangka bertemu sama ada rakan senegara, Teo Ee Yi-Ong Yew Sin atau beregu Indonesia, Fajar Alfian-Muhammad Rian Ardianto yang bakal membuat perhitungan selepas ini.
Dalam perkembangan lain, hasrat beregu wanita negara, Anna Cheong-Teoh Mei Xing untuk meneruskan aksi ‘magis’ terhenti pada suku akhir selepas tewas 15-21, 21-23 kepada gandingan No.6 dunia dari Jepun, Mayu Matsumoto-Wakana Nagahara. – KOSMO! ONLINE


Semua peruncit perlu buat unjuran minyak paket
Oleh KOSMO!

1 Julai 2022, 9:14 pm
Oleh AMRAN MULUP
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) Melaka meminta semua pengusaha pasar raya di negeri ini membuat unjuran penjualan minyak paket bersubsidi.
Pengarahnya, Norena Jaafar berkata, ia susulan pihaknya menerima banyak aduan berhubung bekalan minyak paket habis seawal pukul 8.30 pagi dan didakwa diborong oleh golongan peniaga.
“Bekalan minyak paket di pasar raya dan kedai runcit sepatutnya mencukupi kerana penghantarannya mengikut jadual serta kuota ditetapkan iaitu antara 200 kilogram atau 50 kotak bagi setiap premis.
“Namun bekalan dilaporkan tidak mencukupi, malah habis dijual di awal pagi setiap hari kerana didakwa diborong oleh golongan peniaga kedai makan dan bukannya pengguna,” katanya kepada pemberita selepas sesi walkbout di Pasar Besar Melaka di Bachang dan Pasaraya Lotus
Peringgit di sini hari ini.
Tambahnya, situasi itu turut dilaporkan di pasar raya besar berkenaan apabila sejumlah 816 paket telah terjual seawal pukul 8.30 pagi.

Dalam pada itu, beliau berkata, hasil tinjauan di kedua-dua lokasi tersebut mendapati kesemua peniaga mematuhi kadar siling baharu ditetapkan iaitu penjualan ayam standard RM9.40 sekilogram dan ayam super RM10.40.
“Rata-rata peniaga berpuas hati dengan keputusan kerajaan menaikkan harga siling ayam standard daripada RM8.90 kepada RM9.40 dan berjanji tidak akan menaikkan harga sewenang-wenangnya.
“Bekalan ayam bagi sambutan Hari Raya Aidiladha juga mencukupi kerana setiap premis mempunyai bekalan purata antara 300 hingga 450 ekor setiap hari,” katanya. -KOSMO! ONLINE


KPDNHEP terima aduan peniaga jual ayam melebihi harga siling
Oleh SAFINA RAMLI

1 Julai 2022, 9:04 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) menerima satu aduan hari ini membabitkan peniaga yang menjual ayam standard melebihi harga siling yang ditetapkan.
Ketua Setiausaha KPDNHEP, Datuk Azman Mohd Yusof berkata, pihaknya yakin ada lagi aduan-aduan membabitkan salah laku peniaga ayam dan siasatan lanjut berhubung aduan berkenaan akan dijalankan sebelum tindakan diambil.
”Kami masih menyemak data-data yang diterima hari ini, dan peroleh satu aduan membabitkan peniaga yang menjual ayam standard melebihi harga siling yang ditetapkan. Jika ada asas untuk tindakan selanjutnya, maka kita akan ambil tindakan yang perlu.
”Kami akan meneruskan tindakan penguatkuasaan bagi memastikan semua peniaga mematuhi harga siling yang ditetapkan kerajaan,” katanya selepas mengadakan pemeriksaan Ops Ayam Telur Minyak (ATM) Fasa 2 dan Pemeriksaan Jihad  Tangani Inflasi Bantu Atasi Peningkatan Kos Sara Hidup di Lotus Tanjung Pinang di sini hari ini.
Menurut Azman, KPDNHEP juga menggerakkan semua pegawai penguat kuasa agensi itu seramai 2,200 di seluruh negara bagi memastikan bekalan mencukupi dan penternak, pemborong serta peruncit mematuhi harga siling yang ditetapkan di semua peringkat rantaian.
Mesyuarat Jemaah Menteri pada 29 Jun lalu, mengambil keputusan untuk tidak mengapungkan harga ayam sebaliknya meneruskan subsidi dan menetapkan harga siling runcit ayam standard pada RM9.40 sekilogram bagi Semenanjung Malaysia mulai 1 Julai. – KOSMO! ONLINE


Emilia tidak malu jadi banduan, bebas selepas 7 hari
Oleh KOSMO!

1 Julai 2022, 9:54 pm
PETALING JAYA – “Saya tak malu digelar banduan, saya masuk atas ketidakadilan, saya tenang hati sebab saya tak buat salah”.
Demikianlah kata-kata yang diluahkan bekas isteri kepada ahli perniagaan, Datuk SM Faisal SM Nasimuddin, Emilia Hanafi, setelah selesai menjalani hukuman penjara tujuh hari atas kesalahan ingkar perintah Mahkamah Tinggi Syariah Kuala Lumpur.
Beliau yang ditemui di pintu Penjara Wanita Kajang hari ini berkongsi pengalaman dan luahan sepanjang berada di dalam lokap.
“Rasa syukur saya bebas, saya masuk memang saya dah jihad dan ketika di dalam saya tak ada masalah atau rintangan.
“Saya gunakan masa yang ada sebaiknya untuk diri saya dan bantu rakan-rakan yang lain,” katanya menerusi satu rakaman yang dimuat naik di media sosial TikTok Media Variasi.
Dalam pada itu, Emilia turut bercerita keadaan yang berlaku di dalam lokap dan katanya terdapat 22 penghuni yang ditempatkan dalam satu sel.

“Dalam satu sel ada 22 orang, di dalam sana ada satu tong untuk buang air kecil, satu tong untuk buang air besar, tak ada penghalang dan guna kongsi-kongsi,” ujarnya.
Tambahnya lagi, dia berharap agar situasi yang menimpanya itu tidak akan berlaku kepada mana-mana wanita diluar sana terutamanya golongan ibu tunggal bersama anak-anak. – KOSMO! ONLINE


Aaron, Wooi Yik selangkah ke pentas final
Oleh MUHAMMAD HELMEE RAMLI

1 Julai 2022, 11:31 pm
KUALA LUMPUR – Beregu lelaki No.1 negara, Aaron Chia-Soh Wooi Yik meneruskan buruan kejuaraan pada Kejohanan Badminton Petronas Terbuka Malaysia apabila melangkah ke pusingan separuh akhir.
Pada aksi suku akhir yang berlangsung di Arena Axiata, Bukit Jalil sebentar tadi, gandingan No. 6 dunia itu mengenepikan cabaran beregu berpengalaman dari Indonesia, Mohammad Ahsan-Hendra Setiawan menerusi kemenangan 21-13, 20-22, 21-19.
Meskipun berdepan tentangan sengit daripada juara dunia tiga kali itu, terutamanya pada set ketiga, namun kelebihan beraksi di laman sendiri terus menjadi azimat buat Aaron-Wooi Yik untuk melakar kemenangan.
“Perlawanan hari ini sangat sengit dan memang sentiasa sukar apabila bertemu mereka. Mereka bermain lebih sabar di set ketiga tetapi kita ada kelebihan kerana mendapat sokongan peminat sendiri.
“Selain itu, kami juga fokus 100 peratus terhadap taktik serta strategi sendiri dan ia sangat membantu untuk mencatat kemenangan ke atas mereka,” kata Aaron sejurus tamat perlawanan.
Menanti Aaron-Wooi Yik di separuh akhir esok adalah juara dunia dari Jepun, Takuro Hoki-Yugo Kobayashi yang menewaskan wakil Korea Selatan, Choi Sol Gyu-Kim Won Ho 21-14, 21-23, 21-14.

“Memang rekod kami kurang baik bertemu mereka (Hoki-Kobayashi) tetapi itu hanyalah rekod. Setiap perlawanan adalah permulaan baru dan kami perlu fokus sekiranya mahu melangkah ke final,” ujarnya.
Sementara itu, nasib berbeza menimpa satu lagi beregu lelaki negara, Teo Ee Yi-Ong Yew Sin apabila tersingkir daripada kejohanan selepas tewas 13-21, 9-21 kepada Fajar Alfian-Muhammad Rian Ardianto.-KOSMO! ONLINE


PPB mahu rancakkan kempen jalan raya di Malaysia
Oleh MOHD. HUSNI MOHD. NOOR

1 Julai 2022, 7:41 pm
PUTRAJAYA – Kementerian Pengangkutan (MOT) menyambut baik hasrat Duta Khas Setiausaha Agung PBB untuk Keselamatan Jalan Raya, Jean Todt untuk merancakkan kempen keselamatan jalan raya di negara-negara ASEAN termasuk Malaysia.
Menterinya, Datuk Seri Wee Ka Siong berkata, Todt memaklumkan hasrat itu kepadanya sempena Mesyuarat Peringkat Tinggi Pertubuhan Bangsa-Bangsa Bersatu (PBB) Mengenai Keselamatan Jalan Raya Global, yang berlangsung di New York ketika ini.
Beliau berkata, MOT dan Institut Penyelidikan Keselamatan Jalan Raya Malaysia (Miros) akan berbincang lanjut dengan Todt mengenai usaha itu.
“Selaku Duta Khas PBB untuk Keselamatan Jalanraya, Todt ditugaskan bagi merancang strategi berkesan untuk mendidik rakyat tentang keselamatan jalan raya dan seterusnya mengurangkan kadar kematian di atas jalan raya.
“Pada pertemuan itu, Todt yang juga bekas Ketua Pegawai Eksekutif Ferrari turut berkongsi data kemalangan maut yang beliau perolehi dan membuat perbandingan antara data dari Malaysia dengan negara-negara lain.
“Beliau (Todt) memuji Malaysia kerana melaporkan data sebenar mengenai kematian akibat kemalangan jalan raya,” katanya menerusi hantaran di Facebook hari ini.

Jelasnya, Todt yang juga Presiden Persekutuan Automobil Antarabangsa (FIA) turut memberi pandangan untuk melipatgandakan usaha bagi mengurangkan kemalangan maut di atas jalan raya.
Ka Siong berkata, sebelum pandemik Covid-19, jumlah kematian atas jalan raya di seluruh negara adalah kira-kira 6,000 orang setahun. – KOSMO! ONLINE


Lesti Kejora pakai pakaian ‘haram’ demi suami
Oleh KOSMO!

1 Julai 2022, 7:00 pm
JAKARTA – Penyanyi dangdut Indonesia, Lesti Kejora mengakui sering memakai baju seksi atau haram ketika berada di rumah untuk menyenangkan hati suami, Rizky Billar, lapor laman Suara.
Menurut Lesti, setiap hari dia akan memakai koleksi pakaian seksi berbeza kerana mahu Rizky gembira apabila berada di rumah.
Tambah penyanyi berusia 22 tahun itu, berpakaian seksi di hadapan suami adalah salah satu cara menguatkan ikatan rumah tangga mereka.
“Perlu dibuat kerana mahu membahagiakan suami.
“Lebih baik seksi di rumah dan ditatap suami berbanding menayang kecantikan di luar untuk dilihat orang lain,”kata Lesti.
Pengakuan Lesti menjadi tular dan mendapat komen daripada peminat yang kurang bersetuju dengan pendedahan ‘tips bahagia’ itu kepada umum.

“Caranya tidak salah tetapi tidak perlu dihebohkan kepada orang. Simpan sedikit rasa malu,” kata seorang pengguna laman sosial. – Agensi


Patuhi harga siling ayam atau berdepan tindakan
Oleh WAT KAMAL ABAS

1 Julai 2022, 6:01 pm
PARIT BUNTAR – Peniaga-peniaga ayam di Perak dinasihatkan untuk tidak menjual harga ayam melebihi kadar harga siling yang telah ditetapkan oleh kerajaan baru-baru ini.
Pengerusi Jawatankuasa Kementerian Perdagangan Dalam Negeri dan Hal Ehwal Pengguna (KPDNHEP) Perak, Datuk Abdul Yunus Jamahri berkata, semua peniaga ayam hendaklah mematuhi harga siling yang telah ditetapkan iaitu sebanyak RM9.40 sekilogram.
“Bagi peniaga yang mengenakan caj perkhidmatan pemotongan ayam atau melayur hendaklah mempamerkan tanda harga tersebut kepada pelanggan mereka.
“Harga caj yang dikenakan biarlah munasabah serta tidak membebankan pelanggan, disamping itu mereka juga tidak boleh memaksa pelanggan untuk menggunakan perkhidmatan itu,” ujarnya kepada pemberita selepas menyampaikan
Sumbangan pakaian Aidiladha kepada 40 orang murid sekolah dari golongan asnaf dalam Program Seronok Beraya Aidiladha Tahun 2022 Peringkat Dewan Undangan Negeri (DUN) Kuala Kurau di Dewan JKK Tanjung Piandang di sini hari ini.
Menurutnya, caj kadar perkhidmatan pemotongan ayam dan melayur ayam bukan dibawah harga kawalan.
Jelas beliau, peniaga -peniaga dinasihatkan untuk tidak mengenakan harga secara sewenang-wenangnya hingga membebankan pembeli.

“Mereka (peniaga ayam) boleh dikenakan harga caj ke atas perkhidmatan tersebut namun perlu mempamerkan harga caj di tapak niaga masing -masing,” katanya. -KOSMO! ONLINE


Cristiano, Georgina dikatakan akan berkahwin sebelum Piala Dunia Qatar
Oleh KOSMO!

1 Julai 2022, 6:00 pm
DOHA – Pasangan selebriti popular dunia bola sepak, Cristiano Roanldo dan Georgina Rodriguez dikatakan bakal berkahwin sebelum Piala Dunia 2022 berlangsung pada November ini, lapor laman berita Wolipop.
Menurut sumber, alasan yang memaksa Cristiano dan Georgina berkahwin segera adalah lokasi Piala Dunia kali ini iaitu Qatar melarang sebarang aktiviti seks luar nikah sepanjang kejohanan berlangsung.
“Persekutuan Persatuan Bola Sepak Antarabangsa (FIFA)  mengeluarkan amaran agar pemain bola sepak negara-negara yang  bertanding agar mematuhi arahan yang dikeluarkan oleh kerajaan Qatar.
“Aktiviti seks bebas adalah tidak dibenarkan di Qatar kecuali anda datang sebagai pasangan suami isteri,” ujar sumber tersebut.
Sekiranya arahan tersebut dilanggar secara sengaja, pesalah akan berdepan hukuman penjara tujuh tahun.
Ini adalah kali pertama larangan seks bebas diterapkan oleh negara penganjur Piala Dunia.

Larangan tersebut juga dikatakan menjadi punca beberapa pemain bola sepak antarabangsa melangsungkan perkahwinan pada Jun lalu termasuk pemain Sepanyol, Jordi Alba yang berkahwin dengan Romarey Ventura pada 18 Jun lalu, Dani Carvajal dengan Daphne Cañizares (24 Jun 2022), dan bintang Manchester United Harry Maguire dengan Fern Hawkins (26 Jun 2022).
Cristiano dan Georgina yang mula bercinta sejak 2017,  dikatakan bakal menyusuli rakan-rakan mereka dan sedang membuat persiapan perkahwinan dengan kejohanan berbaki lima bulan sahaja lagi. – Agensi


Remaja psikopat bunuh adik tiri berusia lima tahun
Oleh KOSMO!

1 Julai 2022, 6:30 pm
LONDON – Seorang remaja lelaki di Britain dihukum penjara seumur hidup kerana membunuh adik lelaki tirinya dengan kejam, lapor akhbar Daily Star semalam.
Craig Mulligan, 14, didapati bersalah berhubung pembunuhan Logan Mwangi yang berusia lima tahun.
Mulligan didedahkan sebagai salah seorang pelaku utama pembunuhan kejam Mwangi. Pembunuhan itu dilakukan bersama ibu tirinya Angharad Williamson, 31, dan bapanya sendiri John ‘Jay’ Cole, 40.
Mulligan menyebabkan kecederaan serius terhadap Mwangi sebelum membuang mayat mangsa ke dalam sungai.
Polis menemui mayat Mwangi di Sungai Ogmore, Wales Selatan pada 31 Julai tahun lalu. Mangsa ditemui dengan 56 kesan luka dan lebam pada badannya di samping kecederaan dalaman lain.
Sebelum pembunuhan, tanda-tanda kejahatan Mulligan dilihat dengan jelas oleh keluarga angkatnya.

Selama lapan minggu pada bulan Jun dan Julai 2021, Mulligan tinggal dalam jagaan ibu bapa angkat yang berkata, mereka tidak dapat mengawal tingkah laku menakutkannya.
Mulligan mempunyai sejarah melakukan serangan kejam ke atas anak kecil, orang dewasa dan haiwan. Dia menggunakan latihannya dalam seni mempertahankan diri untuk menyakiti mangsa dengan teruk.
Pada akhir perbicaraan semalam, Mulligan dan ibu bapanya dijatuhi hukuman penjara seumur hidup dengan tempoh minimum 15 tahun. – Agensi


Tidak timbul isu kekurangan pegawai perubatan – KKM
Oleh EDDY AQMAL MOHAMED HAMIDI

1 Julai 2022, 5:47 pm
PUTRAJAYA – Kementerian Kesihatan (KKM) memaklumkan bahawa tidak timbul isu berlakunya krisis kekurangan pegawai perubatan di Hospital Kuala Lumpur (HKL) dan Hospital Tunku Azizah (HTA).
Kementerian itu berkata, pihaknya merujuk kepada surat daripada HKL yang tular berkaitan dengan isu kekurangan pegawai perubatan di dua hospital tersebut berikutan pertukaran keluar pegawai perubatan dari HKL bermula pada 18 Julai depan.
“Untuk makluman, surat yang dikeluarkan oleh pengurusan HKL tersebut adalah bertujuan melaksanakan penyelarasan dalaman bagi memastikan penyampaian perkhidmatan kesihatan khususnya di Jabatan Kecemasan HTA terus berjalan lancar.
“Selaras dengan pertukaran keluar pegawai perubatan dari HKL dan HTA pada 18 Julai depan, KKM juga telah merancang pertukaran masuk pegawai perubatan dari negeri lain ke HKL dan HTA pada tarikh yang sama bagi menggantikan pegawai perubatan yang bertukar keluar,” katanya dalam kenyataan hari ini.
Tambah beliau, urusan pertukaran itu adalah prosedur biasa yang dilaksanakan oleh KKM bagi melaksanakan arahan dan memproses permohonan pertukaran pegawai dari semasa ke semasa.
Terdahulu, Hartal Doktor Kontrak menerusi platform Twitter mendedahkan satu surat daripada Unit Pengurusan Pegawai Perubatan HKL bertarikh 30 Jun 2022 berhubung sesi perjumpaan pegawai perubatan bidang pengurusan susulan ‘krisis kekurangan pegawai perubatan di HKL dan HTA.- KOSMO! ONLINE


Tidur lebih tujuh jam sehari baik untuk kesihatan jantung
Oleh KOSMO!

1 Julai 2022, 7:30 pm
WASHINGTON – Kajian oleh Persatuan Jantung Amerika (AHA) mendapati tidur yang cukup menyumbang kepada jantung dan otak yang lebih sihat, lapor laman berita Wion News semalam.
Rumusan itu terkandung dalam senarai baharu AHA berhubung aktiviti yang dianggap baik untuk kesihatan jantung. Senarai itu diterbitkan kelmarin dalam jurnal Circulation. Menurutnya, tempoh tidur yang lama memberi manfaat kepada kesihatan kardiovaskular seseorang.
Pakar-pakar kardiologi menyatakan, tidur yang ideal adalah antara tujuh hingga sembilan jam pada setiap malam.
Dalam pada itu, kanak-kanak dinasihatkan untuk tidur lebih lama dengan individu bawah umur lima tahun disyorkan tidur antara 10 hingga 16 jam sehari termasuk pada waktu siang.
Orang yang tidak cukup tidur lebih berisiko mendapat penyakit jantung, tekanan darah tinggi dan obesiti, kata AHA.
Senarai baharu itu secara rasmi menggantikan kajian AHA yang bertajuk Life’s Simple 7 yang digunakan sejak 2010. Senarai lama itu termasuk faktor seperti diet sihat, senaman kerap dan berhenti merokok.

Tempoh tidur memasuki senarai itu selepas penyelidik meneliti penemuan saintifik baharu sejak sedekad lalu yang mendapati tidur memainkan peranan penting untuk kesihatan jantung,” kata ketua pegawai perubatan untuk pencegahan AHA, Dr. Eduardo Sanchez.
“Orang yang tidak cukup tidur berkemungkinan tinggi mengalami obesiti, hipertensi dan diabetes,” jelas Sanchez.
AHA telah mengesyorkan bahawa peranti seperti telefon ditetapkan pada mod malap dan memastikan pemberitahuan dimatikan supaya ia tidak mengganggu kualiti tidur. – Agensi


PATI gagal bolos, 101 orang berjaya ditahan
Oleh ASLIZA MUSA

1 Julai 2022, 7:47 pm
IPOH – Cubaan beberapa pendatang asing tanpa izin (PATI) melarikan diri dengan memanjat tembok tinggi gagal apabila berjaya dicekup anggota Jabatan Imigresen Malaysia (JIM) Perak dalam serbuan di sebuah kilang barang lusuh dan kitar semula di Kampung Kepayang di sini, awal pagi tadi.
Serbuan menerusi Op Mahir dan Op Sapu bermula pukul 12 tengah malam hingga 5 pagi itu turut membabitkan rumah kedai dan rumah kongsi di Simpang Pulai.
Pengarah JIM Perak, Hapdzan Husaini berkata, seramai 101 PATI yang ditahan atas pelbagai kesalahan itu adalah hasil pemeriksaan ke atas 162 orang warga asing.
Katanya, mereka yang ditahan itu merupakan warga China, Myanmar, Indonesia, Vietnam, Bangladesh dan India berusia lingkungan 15 hingga 62 tahun.
“Serbuan di kilang barang lusuh, logam dan kitar semula dijalankan setelah disyaki menggaji pekerja warga asing tanpa pas yang sah.
“Kehadiran anggota di lokasi serbuan menyebabkan sebilangan warga asing itu bertempiaran lari sehingga ada yang sanggup menggadai nyawa dengan memanjat tembok tinggi dan melarikan diri ke arah hutan di belakang premis.

“Anggota juga berdepan detik cemas kerana kawasan kilang tersebut dipenuhi barangan tajam dan logam besi. Bagaimanapun, kecekapan anggota berjaya mengepung premis itu sekali gus memberkas mereka,” katanya dalam kenyataannya di sini hari ini.
Menurut beliau, kesemua PATI yang ditahan telah dibawa ke Pejabat Imigresen Perak untuk siasatan lanjut. -KOSMO! ONLINE


Take care Shuk, jaga diri baik-baik – Rossa Sera
1 Julai 2022, 6:55 pm
PETALING JAYA – Selepas pelawak dan pengacara sensasi Shuk Sahar menimbulkan tanda tanya menerusi perkongsian sebuah video memaparkan kehadirannya di sebuah mahkamah, isterinya, Rossa Sera pula tampil memuat naik sebuah video seakan-akan mengiyakan dakwaan mereka sudah berpisah.
Sera atau nama lengkapnya Rossalennah Natassyiah Assahaferah memuat naik sebuah video dalam TikTok miliknya dengan kapsyen menyentuh hati.
Wanita asal Sabah itu menulis pesanan buat Shuk agar menjaga diri dengan baik.
“Take care Shuk. Jaga diri baik-baik. Terima kasih. Saya akan selalu doakan dan sokong awak. Kerja kuat-kuat untuk anak-anak kita okey? Tolong kuat dan kita sama-sama move on,” tulisnya pada bahagian kapsyen.
Menerusi perkongsian video tersebut, Sera turut memuat naik beberapa tangkap layar mesej perbualan WhatsApp bersama Shuk sebelum ini.
Antara perbualan tersebut termasuklah berkenaan pertanyaan Shuk sama ada Sera sudah mempunyai pengganti dan identiti seorang lelaki bernama Eddie.

Selain itu, terdapat mesej lain yang menunjukkan usaha pelawak itu cuba memujuk dan berbaik semula dengan isterinya itu.
“Demi Allah, Lillahitaala bahagia saya memang awak. Cuma saya bodoh, saya tertipu dengan bahagia yang palsu. Saya minta maaf, saya betul-betul minta maaf,” ujar Shuk.
Video dimuat naik Sera pantas menuai perhatian netizen yang rata-ratanya menganggap wanita itu berhak mendapatkan yang lebih baik.
“Shuk, kau dah hilang permata dalam hidup,” komen seorang netizen.
Terdahulu pagi tadi, Shuk menerusi TikTok memuat naik sebuah video memaparkan keberadaannya dipercayai di sebuah mahkamah dengan memakai baju berwarna hitam lengkap bersongkok.
Dalam video tersebut, Shuk yang ditemani seorang peguam menulis kapsyen dengan tanda pagar #akubukanjodohnya #akutitipkandialanjutkanperjuanganku #semogadipermudahkansegalanya seolah-olah memberi bayangan bahawa kedatangannya ke mahkamah ada kaitan dengan kemelut rumah tangga bersama Sera.
Bagaimanapun, usaha Kosmo! Online untuk mendapatkan pengesahan tentang status mereka tidak berhasil apabila kedua-duanya tidak memberi sebarang respon.
Shuk dan Sera mendirikan rumah tangga pada 2015 dan dikurniakan dua orang anak.
Isu pergolakan rumah tangga pasangan itu sebelum ini tular berikutan pendedahan Sera tentang Shuk yang didakwa berlaku curang bersama seorang wanita dikenali sebagai Fara Salleh. – KOSMO! ONLINE


Ayam standard dijual RM11 sekilo di Pulau Pinang
Oleh NOOR HASLIZA NUSI

1 Julai 2022, 7:03 pm
GEORGE TOWN – Sebahagian peniaga ayam di beberapa pasar awam di negeri ini dikatakan masih berkeras mengenakan harga tinggi bagi bekalan itu sehingga mencecah RM11 sekilogram berbanding harga siling runcit baharu yang ditetapkan pada kadar RM9.40 sekilogram.
Perkara itu didedahkan Persatuan Pengguna Pulau Pinang (CAP) menerusi tinjauan yang dilakukan di tiga buah pasar di daerah Barat Daya dan Timur Laut di sini pagi tadi.
Presidennya, Mohideen Abdul Kader berkata, hasil tinjauan pihaknya hari ini mendapati peniaga barangan keperluan utama itu masih menetapkan harga antara RM10.50 dan RM11 sekilogram.
Menurutnya, ini secara terbuka telah mengingkari harga tetap yang dikuatkuasakan kerajaan iaitu RM9.40 sekilogram.
“Walaupun segelintir daripada mereka telah menulis harga lama di papan kenyataan tetapi mereka tetap menjual ayam secara terbuka pada harga antara RM11 hingga RM12 sekilogram.
“Menurut peniaga, terdapat banyak bekalan ayam di pasaran berbanding aduan sebelum ini yang mengatakan berlaku kekurangan ayam,” katanya menerusi kenyataan hari ini.

Justeru jelasnya, CAP menyeru Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) menyiasat isu berkaitan kenaikan harga bekalan ayam sehingga mampu menjejaskan golongan berpendapatan rendah.
“Tindakan akan diambil segera terhadap peniaga yang menaikkan harga secara berlebihan dan melanggar Akta Antipencatutan 2010,” tambahnya. KOSMO! ONLINE


Tiada pengedar air zam zam di Malaysia – KKM
Oleh EDDY AQMAL MOHAMED HAMIDI

1 Julai 2022, 4:57 pm
PUTRAJAYA – Kementerian Kesihatan (KKM) melalui Bahagian Keselamatan dan Kualiti Makanan (BKKM) mengesahkan tiada pengedar atau syarikat di Malaysia yang telah mendapat lesen bagi pengimportan dan penjualan air zam zam.
Ketua Pengarah Kesihatan, Tan Sri Dr. Noor Hisham Abdullah berkata, tindakan penolakan konsainan akan dilaksanakan sekiranya terdapat pengimportan air zam zam yang tidak berlesen, justeru air zam zam yang diiklan atau dijual di pasaran diragui ketulenannya.
“KKM mengambil maklum isu penjualan air zam zam secara online yang disiarkan oleh media tempatan pada 28 Jun lalu dan pemakluman berkaitan kesalahan penjualan air zam zam ini telah diuar-uarkan kepada orang ramai sejak tahun 2015 lagi.
“Air zam zam dikategorikan sebagai air mineral semulajadi yang termaktub di bawah Peraturan 360A, Peraturan-Peraturan Makanan 1985 dan pengimportan produk itu memerlukan lesen punca air KKM setelah mendapat dokumen pengesahan pihak berkuasa geologi dan hidrologi dari negara pengeksport,” katanya dalam kenyataan hari ini.
Tambah beliau, kerajaan Arab Saudi juga tidak mengeluarkan pengesahan tersebut kerana air zam zam tidak boleh dieksport dan diperdagangkan.
“Hasil daripada aktiviti penguatkuasaan yang telah dijalankan sejak 2012 hingga kini, nilai rampasan ke atas air zam zam di pasaran adalah berjumlah RM83,618.20.

“BKKM turut menjalankan saringan berterusan ke atas platform online dan sejumlah 237 iklan makanan telah dipadamkan kerana pelbagai kesalahan di bawah Akta Makanan 1983 juga Peraturan-Peraturan Makanan 1985. Daripada jumlah tersebut, 32 iklan makanan yang dipadam adalah iklan air zam zam,” katanya.
Dr. Noor Hisham berkata, orang ramai dinasihati agar tidak membeli air zam zam dari mana-mana kedai atau secara online terutamanya pada musim haji ini kerana dikhuatiri ianya air zam zam tiruan.
“Di bawah Peraturan-Peraturan Makanan 1985, pesalah yang disabitkan kesalahan menjual air minuman berbungkus dan air mineral semulajadi yang tidak berlesen boleh didenda tidak melebihi RM10,000 atau penjara tidak melebihi dua tahun,” tegas beliau. – KOSMO! ONLINE


Wanita guna seluar dalam tutup nombor plat motosikal untuk elak saman
Oleh KOSMO!

1 Julai 2022, 4:37 pm
JAKARTA – Sebuah klip video di media sosial Indonesia memaparkan seorang wanita menutup nombor plat motosikalnya menggunakan seluar dalam untuk mengelak pemantauan kamera Penguatkuasaan Undang-undang Trafik Elektronik (e-TLE), lapor laman berita Suara.com.
Video itu tular selepas dimuat naik dalam akaun Instagram @memomedsos.
“Untuk mengelak kamera e-TLE, wanita di Lamongan ini menutup nombor plat motosikal dengan seluar dalam,” demikian kapsyen pada video berkenaan.
Klip video itu memaparkan seorang wanita berbaju biru sedang menunggang motosikal di sebatang jalan dari arah belakang.
Kelihatan sehelai seluar dalam wanita berwarna merah jambu diletakkan untuk menutup nombor plat motosikal tersebut.
Perakam klip video itu kedengaran tidak dapat menahan ketawa melihat aksi wanita tersebut. Kejadian dikatakan berlaku di kawasan Pasar Miru, daerah Lamongan, Jawa Timur.

Video berkenaan mendapat perhatian netizen di ruangan komen.
“Makcik-makcik memang tidak boleh dilawan,” kata seorang netizen.
“Tidak ada kain lain ke makcik?” komen netizen lain. – Agensi


Isteri tuntut cerai penat tanggung suami, diminta RM10,000 tebus talak
Oleh KOSMO!

1 Julai 2022, 4:06 pm
PETALING JAYA – Seorang wanita meluahkan rasa kecewa dengan kehidupannya apabila perlu menanggung derita sepanjang tempoh perkahwinan bersama suami.
Dia mendakwa terpaksa menanggung suami temasuklah perbelanjaan harian keluarga disebabkan sikap pemalas pasangannya itu.
Perkara ini dikongsikan semula oleh seorang pakar motivasi, Akhtar Syamir menerusi hantaran di laman Facebooknya semalam.
Melihat pada tangkap layar kiriman mesej yang dihantar wanita terbabit, dia memaklumkan suaminya itu sanggup ‘mencuri’ mas kahwin yang telah diberi kepadanya sehingga menyebabkan wanita itu bertekad untuk berpisah sejak dua tahun lalu.
Tangkap layar kiriman mesej yang dihantar wanita terbabit.
“Sepanjang nikah dengan dia, duit saya yang keluarkan, duit saya dia guna, duit mas kahwin RM10,000 pun dia guna, kakak dia gunakan saya, masih ada hutang tak diselesaikan,” kongsinya di kiriman mesej.
Jelas wanita itu lagi, disebabkan tidak dapat menggunakan taklik dan fasakh, dia terpaksa memohon kaedah tebus talak.

“Saya tanggung makan minum dia, saya nikah 2018, 2022 saya failkan cerai, taklik dan fasakh tak lepas, jadi saya mohon cerai cara biasa,” ujarnya.
Bagaimanapun, dia turut meluahkan rasa terkilan apabila suaminya ingin meminta RM10,000 selain melarang untuk menuntut sebarang hutang sepanjang perkahwinan mereka.
Tambahnya, dia berasa kecewa kerana perlu berhabis wang berpuluh-puluh ribu demi mendapat keadilan terhadap dirinya.
Menjengah ke ruangan komen, orang ramai turut bersimpati dengan nasib wanita itu dan mendoakan agar dia terus tabah menempuh ujian hidupnya. – KOSMO! ONLINE


Agong perkenan lantikan lapan anggota Suhakam baharu
Oleh MOHD RIDZAUDDIN ROSLAN

1 Julai 2022, 4:42 pm
PUTRAJAYA- Yang di-Pertuan Agong,  Al-Sultan Abdullah Ri’ayatuddin Al-Mustafa Billah Shah berkenan melantik seramai lapan anggota baharu Suruhanjaya Hak Asasi Manusia Malaysia (Suhakam) bagi sesi 2022-2025.
Perdana Menteri, Datuk Seri Ismail Sabri Yaakob berkata, pelantikan itu dibuat mengikut Subseksyen 5(2) Akta Suruhanjaya Hak Asasi Manusia Malaysia 1999 (Akta 597).
“Lantikan untuk tempoh tiga tahun itu berkuat kuasa 22 Jun 2022. Selaras dengan Subseksyen 6(1) Akta 597, Al Sultan Abdullah turut memperkenan pelantikan Datuk Dr. Rahmat sebagai Pengerusi Suhakam.
“Beliau adalah seorang pakar perundangan dan hak asasi manusia daripada Universiti Teknologi MARA (UiTM),” katanya dalam satu kenyataan di sini tadi.
Ismail Sabri turut berharap agar pelantikan inklusif itu akan lebih memperkasakan Suhakam dalam melaksanakan aktiviti-aktivitinya demi kesejahteraan negara.
Selain Datuk Dr. Rahmat, tujuh lagi individu dilantik sebagai anggota Suhakam baharu antaranya ialah Prof. Datuk Noor Aziah Mohd. Awal, Datuk Mohamad Nordin Ibrahim, Dr. Chew Chee Ming dan Datuk [email protected] Robert.

Turut dilantik ialah Datuk Hasnal Rezua Merican Habib Merican, Nazira Rahim dan K. Ragunath. -KOSMO! ONLINE


Tiga tahun tak pecah rekod kebangsaan – Jackie
Oleh MUHAMMAD ZUHAILY BADLISHAH

1 Julai 2022, 4:31 pm
KUALA LUMPUR – Jaguh baling tukul besi negara, Jackie Wong Siew Cheer pernah diberi gelaran sebagai ‘raja pemecah rekod’ atas kejayaannya memperbaharui 17 catatan kebangsaan sejak kali pertama pada 2013.
Kali terakhir bintang olahraga berusia 30 tahun itu memadam rekod kebangsaan miliknya adalah dengan catatan 68.22 meter (m) sewaktu Kejohanan Olahraga Kesatuan Olahraga Malaysia (KOM) pada Ogos 2019.
Sejak itu, Jackie gagal mengulanginya disebabkan beberapa insiden yang tidak dapat dielakkan seperti dua bulan dijangkiti Covid-19 serta tiada kejohanan dalam dan luar negara.
Justeru, atlet dari Sarikei, Sarawak itu meletakkan sasaran untuk memecahkan rekod kebangsaannya pada Sukan Komanwel Birmingham 2022 berlangsung dari 28 Julai hingga 8 Ogos depan.
JACKIE meraih pingat emas sewaktu Sukan SEA Vietnam 2021 di Hanoi.
Jackie merasakan peluangnya cerah untuk layak ke pusingan akhir jika boleh membuat balingan melebihi jarak 68.22m apabila acaranya diadakan di Stadium Alexandar pada 4 Ogos nanti.
“Ini kali ketiga ke Sukan Komanwel. Saya akan berusaha untuk layak ke final dan kemudian cuba dapatkan kedudukan lapan terbaik.

“Kita bersaing dengan negara-negara besar sukan olahraga. Jadi ada sedikit kelemahan bagi kita orang Asia tetapi saya memang sasarkan untuk masuk ke pusingan akhir.
“Saya berharap dapat perbaharui catatan rekod kebangsaan selepas tiga tahun tak lakukannya,” katanya.
Selain Jackie, skuad olahraga turut mempertaruhkan enam lagi atlet iaitu Nauraj Singh Randhawa (lompat tinggi), Andre Anura Anuar (lompat kijang), Muhammad Irfan Shamsuddin (lempar cakera), Russel Alexander Nasir Taib (200m), Grace Wong Xiu Mei, (tukul besi) dan Shereen Samson Vallabouy (400m). – KOSMO! ONLINE


Warga asing sanggup tinggalkan anak elak dicekup
1 Julai 2022, 4:12 pm
KUALA LUMPUR – Pasangan warga asing sanggup meninggalkan dua anak perempuan mereka bersendirian ketika Ops Sapu yang dijalankan Jabatan Imigresen Malaysia di kawasan rumah setinggan sekitar Segambut Dalam tengah malam tadi.
Lebih menyedihkan, kedua-dua kanak-kanak terbabit yang berusia setahun dan lima tahun itu ditinggalkan ketika tidur sementara ibu bapa(warga Indonesia) mereka nekad melarikan diri daripada pihak berkuasa.
Difahamkan, usaha mengesan ibu bapa atau penjaga kanak-kanak terbabit masih dijalankan selepas mereka berjaya melarikan diri dari kawasan setinggan terbabit.
Pengarah Imigresen Kuala Lumpur, Syamsul Badrin Mohshin berkata, operasi bermula pada pukul 12.30 tengah malam itu telah dijalankan sepasukan pegawai dan anggota Imigresen Kuala Lumpur.
“Seramai 107 individu telah diperiksa dalam operasi terbabit dan 40 daripadanya telah ditahan membabitkan 18 lelaki, 17 wanita dan lima kanak-kanak warga Indonesia (36) dan Bangladesh (4) berusia dua bulan hingga 57 tahun.
“Kesemua pendatang asing tanpa izin (PATI) ditahan atas pelbagai kesalahan Imigresen termasuk tidak mempunyai dokumen perjalanan diri yang sah,” katanya di sini hari ini.

Mengulas lanjut, siasatan awal mendapati kawasan penempatan itu dipercayai telah wujud lebih 10 tahun lalu dan berdasarkan maklumat, rumah di kawasan tersebut disewa pada harga antara RM600 hingga RM800 sebulan manakala bagi bilik pula disewa pada harga RM300 sebulan.
“kebanyakan warga asing yang menetap di kawasan ini bekerja sebagai buruh binaan dan tukang cuci.
“Kesemua warga asing yang ditahan dibawa ke Depot Imigresen Bukit Jalil untuk tindakan lanjut mengikut Akta Imigresen 1959/63 dan Peraturan-Peraturan Imigresen 1963,” jelasnya.
Menurutnya, serbuan itu adalah sebahagian daripada operasi besar-besaran yang diumumkan Menteri Dalam Negeri, Datuk Seri Hamzah Zainuddin susulan Program Rekalibrasi Pulang yang tamat semalam.
“Bermula hari ini, kita akan mengadakan operasi bagi mengesan PATI yang masih tidak mengambil peluang pulang ke negara asal.
“Dalam operasi ini, kita tidak hanya memberi fokus kepada kawasan kediaman tetapi juga semua premis membabitkan warga asing bagi memastikan tindakan diambil terhadap mereka,” katanya. – KOSMO! ONLINE.